GBE BUBU Albanian Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Franse Ga German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Papiamento (Curaçao) Persian Polish Portuguese Romanian Samoan Setswana Shona Slovak Slovenian Spanish Sranantongo Swahili Thai Turkish Ukrainian Urdu Vietnamese Zulu\nTso blema ke la, ŋusẽtɔ siwo ɖea woƒe ŋusẽ kple kalẽwɔwɔ fiana ƒe nu nyoa amewo ŋu eye wodea bubu wo ŋu. Amesiawo dometɔ ɖekae nye blema Helatɔwo ƒe xotutu me ŋusẽtɔ aɖe si ŋkɔe nye Heracles alo esi Romatɔwo yɔna be Hercules.\nHERACLES nye ŋusẽtɔ gã si xɔ ŋkɔ ale gbegbe eye wònye aʋawɔla gãtɔ kekeake. Wotu xo be enye mawu-afã-amegbetɔ-afã si Alcmene, si nye amegbetɔ nyɔnu, dzi na Helatɔwo ƒe mawu Zeus. Edze eƒe ŋusẽdɔwo wɔwɔ gɔme esime wònye vidzĩ nɔ keke me. Esi mawunɔ ʋãŋu aɖe ɖo da gã eve ɖa be woawu Heracles la, emia ve na wo woku. Esi wòtsi la, ewɔ aʋa geɖe, etsrɔ̃ lã wɔada gãwo katã ɖa, eye wòwɔ avu kple ku hexɔ exɔlɔ̃ aɖe ɖe agbe. Azɔ hã etsrɔ̃ du gãwo, dɔ nyɔnuwo gbɔ sesẽe, tsɔ ŋutsuvi aɖe ƒu gbe tso xɔ kɔkɔ aɖe ta, eye wòwu srɔ̃a kple viawo.\nTogbɔ be Heracles menye ame ŋutɔŋutɔ o hã la, woƒo nu tso eŋu le xotutuwo me le anyigba siwo le nyanya na Helatɔwo dzi tso blema ke. Enye Romatɔwo ƒe mawu si wosubɔ; asitsalawo kple mɔzɔlawo do gbe ɖa nɛ be wòana nu nadze edzi na yewo eye wòakpɔ yewo ta le afɔku me. Ƒe akpe geɖe enye sia si eƒe ŋusẽdɔwɔwɔ ŋutinyawo doa dzidzɔ na amewo.\nAfisi Xotutua Dzɔ Tso\nÐe kpeɖodzi aɖe li si fia be nya siwo wogblɔna tso Heracles kple xotutu me kalẽtɔ bubuwo ŋu nye nyateƒea? Le mɔ aɖe nu la, woate ŋu anɔ anyi. Biblia ƒo nu tso ɣeyiɣia aɖe si me “mawuwo” kple “mawu-afã-amegbetɔ-afãwo” nɔ anyigba dzi vavã le amegbetɔ ƒe gɔmedzeŋutinya me ŋu.\nEsi Mose nɔ ɣeyiɣi ma ɖɔm la, eŋlɔ bena: “Ke esi amewo de asi agbɔsɔsɔ me le anyigba dzi, eye wodzi nyɔnuwo la, mawuviwo kpɔ bena, amegbetɔviwo ƒe nyɔnuwo dze tugbe ŋutɔ, eye woɖe wo dometɔ, siwo katã dze wo ŋu.”—Mose I, 6:1, 2.\n‘Mawuvi’ mawo menye amegbetɔwo o; wonye Mawuvi siwo nye mawudɔlawo. (Tsɔe sɔ kple Hiob 1:6; 2:1; 38:4, 7.) Biblia ŋlɔla Yuda gblɔ be mawudɔla aɖewo “medzra woƒe amegãnyenye ɖo o, ke wogblẽ woa ŋutɔwo ƒe nɔƒe ɖi.” (Yuda 6) Ne míagblɔe bubui la, wogblẽ nɔƒe si Mawu na wo le eƒe dziƒohabɔbɔa me ɖi elabena wodi be yewoanɔ anyi kple nyɔnu dzetugbewo le anyigba dzi. Yuda gblɔ kpee be mawudɔla dzeaglã siawo nɔ abe Sodom kple Gomora tɔwo, amesiwo ‘wɔ ahasi akpa eye wodze ŋutilã bubu yome’ la ene.—Yuda 7.\nBiblia megblɔ nusianu si mawudɔla maɖoto siawo wɔ o. Gake Helatɔwo kple du bubu me tɔwo ƒe blema xotutuwo ƒo nu tso mawu kple mawunɔ geɖe siwo va nɔ amegbetɔwo dome ŋu, woɖadze wokpɔ kple ŋku loo alo womekpɔ wo o. Ne wodo amegbetɔ ƒe ŋutilã la, wonya kpɔna ale gbegbe. Woɖu nu, no nu, mlɔ anyi, eye wodɔ wo nɔewo kple amegbetɔwo gbɔ. Togbɔ be wodze ame kɔkɔe siwo mekuna o hã la, woda alakpa heble amewo, wowɔ dzre hewɔ avu kple amewo, woble nyɔnuwo hedɔ wo gbɔ sesẽe. Togbɔ be woate ŋu aɖe ami ɖe xotutu me nudzɔdzɔ siawo ahatro wo me nyawo agblɔ hã la, woate ŋu aɖe alesi tututu nɔnɔmewo nɔ do ŋgɔ na Tsiɖɔɖɔa si ŋu woƒo nu tsoe le Biblia ƒe agbalẽ si nye Mose ƒe Agbalẽ Gbãtɔ me la afia.\nBlema Ŋusẽtɔwo, Ŋutsu Xɔŋkɔwo\nMawudɔla maɖotoawo siwo trɔ ɖe amegbetɔ ƒe nɔnɔme me la dɔ kple nyɔnuwo, eye nyɔnuawo dzi vi. Ðevi siawo menye ɖevi dzrowo ko o. Wonye Nefilimwo, amegbetɔ afã kple mawudɔla afã. Biblia ƒe nuŋlɔɖi gblɔ be: “Le ŋkeke mawo me la amedzɔtsuwo le anyigba dzi; eye esi Mawu viŋutsuwo ɖe amegbetɔwo ƒe vinyɔnuwo, eye wodzi vi na wo megbe la hã wogale; woawo nye ame kako ŋkɔxɔla, siwo nɔ agbe le blema.”—Mose I, 6:4.\nHebrigbe me nya “nephilim” gɔmeɖeɖe tẽ enye “numuƒuanyilawo,” amesiwo léa amewo ƒua anyi, alo wotoa ŋutasẽnuwɔnawo dzi naa amewo dzea anyi. Eyata mewɔ nuku o be Biblia ƒe nuŋlɔɖi gblɔ kpee be: ‘Ŋutasesẽ xɔ anyigba la dzi.’ (Mose I, 6:11) Xotutu me mawu-afã-amegbetɔ-afãwo, abe Heracles kple Babilontɔwo ƒe ŋusẽtɔ Gilgamesh, ƒe ŋutinya sɔ kple Nefilimwo tɔ pɛpɛpɛ.\nDe dzesii be woyɔ Nefilimwo be ‘ame kakowo’ kple ‘ame xɔŋkɔwo.’ Nefilimawo metsɔ ɖeke le Yehowa ƒe ŋkɔ dodo ɖe dzi me abe ame dzɔdzɔe Noa, si nɔ anyi le ɣeyiɣi ma ke me ene la o. Woa ŋutɔwo ƒe ŋkɔ, bubu, kple nuwɔna me koe wotsɔ ɖe le. Woto ŋusẽdɔwo, si ɖikeke mele eme o be wo dometɔ aɖewoe nye ŋutasesẽ kple ʋukɔkɔɖi, me xɔ ŋkɔ si dim wonɔ le xexeme mavɔ̃mawu si me wonɔ la me. Woawoe nye ŋusẽtɔ gãtɔwo le woƒe ɣeyiɣia me—wovɔ̃na na wo, wodea bubu wo ŋu, eye edze abe ame aɖeke meli akpe wo dzi o ene.\nTogbɔ be Nefilimawo kple wo fofo siwo nye mawudɔla siwo ɖi gbɔ wo ɖokui anya xɔ ŋkɔ le wo ŋɔlimetɔwo dome hã la, le nyateƒe me la, womexɔ ŋkɔ le Mawu ya ŋku me o. Woƒe agbenɔnɔ nyɔ ŋu. Eyata Mawu tso ɖe mawudɔla gegeawo ŋu. Apostolo Petro ŋlɔ bena: “Mawu mekpɔ mawudɔla wɔnuvɔ̃wo ƒe nublanui o, ke wòtsɔ viviti tsiɖitsiɖi ƒe kɔsɔkɔsɔwo bla wo hetu asi wo xlã ɖe dzomavɔʋe me, bena woadzra wo ɖo hena ʋɔnudɔdrɔ̃; eye mekpɔ blema xexeme la ƒe nublanui o, negbe Noa, dzɔdzɔenyenye ƒe gbeƒãɖela la, hekpe ɖe ame adre bubuawo ŋu ko wòdzra ɖo, esime wòhe tɔɖɔɖɔ va ame mavɔ̃mawuwo ƒe xexeme dzi.”—Petro II, 2:4, 5.\nLe Tsiɖɔɖɔ si va xexeame katã me la, mawudɔla dzeaglãawo gbugbɔ tsɔ gbɔgbɔŋutilã do hegbugbɔ trɔ yi gbɔgbɔmenutowo me kple ŋukpe. Mawu he to na wo hexe mɔ na wo be womagate ŋu atsɔ amegbetɔwo ƒe ŋutilã ado azɔ o. Nefilim mawo, siwo nye mawudɔla dzeaglãawo ƒe dzidzimevi ŋusẽtɔ triakɔawo katã tsrɔ̃. Noa kple eƒe ƒome sue la me tɔwo koe tsi agbe le Tsiɖɔɖɔa me.\nAme Xɔŋkɔ Siwo Li Egbea\nEgbea la, mawuwo kple mawu-afã-amegbetɔ-afãwo megale anyigba dzi o. Ke hã ŋutasesẽ bɔ. Wodea bubu ame xɔŋkɔ siwo li egbea ŋu le agbalẽwo, sinimawo, television, kple hadzidzi me. Esesẽ ŋutɔ be woanyẽ woƒe to kemɛ me na ame, be woalɔ̃ woƒe futɔwo, be woadi ŋutifafa, be woatsɔ ake, alo woagbe ŋutasẽnuwɔwɔ. (Mateo 5:39, 44; Romatɔwo 12:17; Efesotɔwo 4:32; Petro I, 3:11) Ðe eteƒe la, egbeŋkekea me ŋusẽtɔwo ƒe nu nyoa amewo ŋu le woƒe ŋusẽ kple ŋutete si le wo si ɖe avuwɔwɔ, hlɔ̃biabia na wo ɖokui, kple ŋutasesẽ vɔ̃ɖi tsɔtsɔ ɖo ŋutasesẽ teƒee ta. *\nTso Noa ŋɔli ke la, Mawu ƒe nukpɔsusu ɖe amesiawo ŋu metrɔ o. Ŋutasesẽ lɔ̃lawo ƒe nu menyoa Yehowa ŋu kaka woƒe ŋusẽdɔwɔnawo nava yi dzidzɔ do ge nɛ o. Hakpala la dzi ha be: “Yehowa doa ame dzɔdzɔe kpɔna, ke eƒe luʋɔ léa fu ame vɔ̃ɖi kple amesi lɔ̃a ŋutasẽnuwɔwɔ la.”—Psalmo 11:5.\nŊusẽ Bubu Ƒomevi\nAmesi to vovo kura na ŋusẽtɔ sẽŋutawoe nye amegbetɔ si xɔ ŋkɔ wu amesiame si nɔ anyi kpɔ, Yesu Kristo, ŋutifafame la. Esi wònɔ anyigba dzi la, “mesẽ ŋuta o.” (Yesaya 53:9) Esi eƒe futɔwo va be yewoalée le Getsemane bɔa me la, yiwo nɔ eyomedzelawo si. (Luka 22:38, 47-51) Woate ŋu awɔ ɖeka awɔ avu atsi tre wo ŋu be woagalée aɖade asi na Yudatɔwo o hafi.—Yohanes 18:36.\nLe nyateƒe me la, apostolo Petro he eƒe yi be yeatsɔ aʋli Yesu ta, gake Yesu gblɔ nɛ be: “Gbugbɔ wò yi la ɖo eteƒe; elabena amesiwo katã dia yi la, yi kee woatsɔ awu woe.” (Mateo 26:51, 52) Ẽ, ŋutasesẽ dzia ŋutasesẽ, abe alesi amegbetɔ ƒe ŋutinya ɖee fia enuenue ene. Le mɔnukpɔkpɔ si su Yesu si be wòatsɔ lãnuwo aʋli eɖokui ta megbe la, mɔnu bubu nɔ esi wòato aʋli eɖokui tae. Egblɔ na Petro emegbe be: “Èsusu bena, nyemate ŋu aɖe kuku na Fofonye, eye wòatsɔ mawudɔlawo nam wòawu aʋakɔ wuieve o mahã?”—Mateo 26:53.\nLe esi teƒe be Yesu nawɔ ŋutasẽnu alo azã mawudɔlawo woaʋli eta la, eɖe mɔ ewulawo lée yii. Nukatae? Susu ɖekae nye be enyae bena ɣeyiɣia mede haɖe be yeƒe Dziƒofofoa naɖe nuvlowɔwɔ ɖa le anyigba dzi o. Le esi teƒe be Yesu ŋutɔ natsɔe aɖo eɖokui dzi akpɔ nyawo gbɔ la, eɖo ŋu ɖe Yehowa ŋu boŋ.\nEsia menye gbɔdzɔgbɔdzɔ ƒe nɔnɔme o ke ememe ŋusẽ gã boŋue. Yesu ɖe xɔse sẽŋu fia ɖe Yehowa me be aɖɔ nuwo ɖo le Eya ŋutɔ ƒe ɣeyiɣi kple mɔ nu. Le Yesu ƒe toɖoɖo ta la, wodoe ɖe dzi hetsɔ nɔƒe kɔkɔ nɛ ale be eya ɖeɖeko ƒe nɔƒee kplɔ Yehowa ŋutɔ tɔ ɖo. Apostolo Paulo ŋlɔ nu tso Yesu ŋu be: “Ebɔbɔ eɖokui ɖe anyi, eye wòɖo to yiɖase ku me, yiɖase [fuwɔameti] ŋuti ku la me ke. Esia ke ŋuti hã Mawu do eyama ɖe dzi kakaka, eye wòtsɔ ŋkɔ, si ƒo ŋkɔ sia ŋkɔ ta la kee, bene amesiwo le dziƒo kple amesiwo le anyigba dzi kple amesiwo le anyigba te la, katã nadze klo le Yesu ƒe ŋkɔ la me, eye aɖe sia aɖe naʋu me bena, Yesu Kristo enye Aƒetɔ la hena Mawu Fofoa ƒe kafukafu.”—Filipitɔwo 2:8-11.\nMawu ƒe Ŋugbedodo be Yeaɖe Ŋutasesẽ Ða\nKristotɔ vavãwo nɔa agbe ɖe Yesu ƒe kpɔɖeŋu si wòɖo ɖi kple eƒe nufiafiawo nu. Womekpɔa dzidzɔ ɖe xexeame ŋkɔxɔlawo kple ŋutasẽlawo ŋu alo srɔ̃a wo o. Wonya be le Mawu ƒe ɣeyiɣi ɖoɖi dzi la, woaɖe ame mawo ɖa tegbee, abe alesi ko wònɔ na ame vɔ̃ɖiwo le Noa ƒe ŋkekea me ene.\nMawue nye anyigba kple ameƒomea Wɔla. Azɔ hã eyae dze anye Dziɖula. (Nyaɖeɖefia 4:11) Ne ŋusẽ le amegbetɔ si nye ʋɔnudrɔ̃la si be wòatso afia le se nu la, ke ŋusẽ geɖe le Mawu si wu be wòatso afia. Bubu si wòde eya ŋutɔ ƒe gɔmeɖose dzɔdzɔewo ŋu, kpakple lɔlɔ̃ si le esi na amesiwo lɔ̃ eyama ana wòaɖe vɔ̃ɖinyenye katã kple ewɔlawo ɖa.—Mateo 13:41, 42; Luka 17:26-30.\nEsia ana ŋutifafa si wotu ɖe nya dzɔdzɔe kple dzɔdzɔenyenye dzi nanɔ anyigba dzi tegbee. Wogblɔ esia ŋutinya ɖi le nyagblɔɖi aɖe si ku ɖe Yesu Kristo ŋu, si míenya nyuie me be: “Wodzi vi na mí, eye wona ŋutsuvi mí, dziɖuɖu le abɔta nɛ, eye wotsɔ ŋkɔ nɛ be: Nukunu, adaŋudela, Mawu kalẽtɔ, fofo mavɔ, ŋutifafafia, ne eƒe dziɖuɖu nakeke ta, eye seƒeɖo manɔe na ŋutifafa le Dawid ƒe fiazikpui dzi kple eƒe fiaɖuƒe la me o, ne wòafɔe ɖe te, eye wòatsɔ ʋɔnudɔdrɔ̃ dzɔdzɔe ali kee tso fifia ɖaseɖe mavɔ me. Yehowa Zebaot ƒe ŋuʋaʋã awɔ esia ade goe.”—Yesaya 9:5, 6.\nEkema susu nyui aɖe tae Kristotɔwo ɖoa to blema nuxlɔ̃ame sia ɖo be: “Megaʋã ŋu sesẽnuɖula o, eye eƒe mɔ aɖeke megadze ŋuwò o. Elabena godzela enye ŋunyɔ na Yehowa, ke tsi metoa eya kple dzime dzɔdzɔe tɔ domee o.”—Lododowo 3:31, 32.\n^ mm. 17 Ŋutasẽla siwo dzena le video me fefe kple dzɔdzɔmeŋutinunya me glitoto ƒe sinima geɖe me ɖea ame vɔ̃ɖi sẽŋuta siawo ƒe vɔ̃ɖivɔ̃ɖi fiana zi geɖe.\nEGBEŊKEKEA ME ŊUSẼTƆWO ƑE NU NYOA AMEWO ŊU LE WOƑE ŊUSẼ KPLE ŊUTETE SI LE WO SI ÐE ŊUTASESẼ VƆ̃ÐI TSƆTSƆ ÐO ŊUTASESẼ TEƑEE TA\nƉoe Ɖe Amewo Ɖoe Ɖe Amewo Ðe Nèbua Ŋutasẽlawo Alesi Mawu Bua Woea?\nw00 4/15 axa 26-29


Ale Si Nàwɔ Adze Xɔlɔ̃ Nyuiwo\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Malayalam Marathi Myanmar Nepali Norwegian Oromo Pangasinan Polish Portuguese Punjabi Quechua (Ayacucho) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Thai Tigrinya Tok Pisin Tsonga Turkish Twi Ukrainian Umbundu Vietnamese Waray-Waray Xhosa Zulu\nAle Si Nàwɔ Adze Xɔlɔ̃ Vavãwo\nMíeda akpe be mɔ̃ɖaŋunuwo wɔe be eva le bɔbɔe be nàdo ka kple ame geɖe fifia wu ɣeyiɣi ɖe sia ɖe. Ke hã, ƒomedodo si anɔ wò kple xɔ̃wo mawo dome la me masesẽ o. Ðekakpui aɖe gblɔ be, “Mesena le ɖokuinye me be kadodo si le nye kple amewo dome me ava tso gbe ɖeka nublanuitɔe. Gake xɔlɔ̃ veviwo le fofonye ya si ƒe geɖee nye esia!”\nNu ka tae wòle sesẽm be xɔlɔ̃ vavãwo nanɔ ame si le ŋkeke siawo me?\nKuxia ƒe akpa aɖe tso elektrɔnikmɔ̃wo gbɔ. Text message, Internet dzi hahoo kadodowo, kple nyakakamɔnuwo na wòdze nu bɔbɔe be xɔlɔ̃ ate ŋu anɔ ame si esi mahiã be miado go mia nɔewo ŋkume kple ŋkume o. Agbalẽ si nye Yeaɖi Ŋkuʋuʋu (si le Eŋlisigbe me) gblɔ be: “Amewo megaɖoa dze kple wo nɔewo ŋkume kple ŋkume fũu o. Sukuviwo zãa ɣeyiɣi geɖe tsɔ ɖoa dze toa elektrɔnikmɔ̃wo dzi wu wo nɔewo gbɔ nɔnɔ aɖo adze.”\nLe go aɖewo me la, elektrɔnikmɔ̃wo nana wòdzena be xɔlɔ̃wo dome le kplikplikpli, evɔ mele nenema hafi o. Brian, * si xɔ ƒe 22 gblɔ be: “Esi mesusu be xɔ̃wo le asinye ta la metoa text message dzi bia wo ta ɣesiaɣi. Emegbe medzudzɔ text message ɖoɖo ɖe wo ne makpɔ ɖa be wo dometɔ nenie abia tanye hã. Le nyateƒe me la, wo dometɔ ʋɛ aɖewo koe bia tanye. Edze ƒãa be wo dometɔ aɖewo menye xɔ̃nye kplikplikpliwo abe ale si mesusui ene o.”\nGake ɖe text message kple nyakakamɔnuwo makpe ɖe ŋuwò be nàdo ka kple amewo ahado ŋusẽ miaƒe xɔlɔ̃wɔwɔa oa? Ate ŋui—vevietɔ ne ègadoa go wo ŋkume kple ŋkume. Gake zi geɖe la, ɖeko nyakakamɔnuwo ana be nàva nya amewo gake mana ƒomedodo kplikplikpli nanɔ wò kpli wo dome o.\nNya ame si nye xɔlɔ̃ vavã. Biblia ɖɔ xɔlɔ̃ be enye ame si “kuna ɖe ame ŋu wu ame nɔvi gɔ̃ hã.” (Lododowo 18:24) Xɔlɔ̃ sia ƒomevi dim nèlea? Xɔlɔ̃ sia tɔgbie nènyea? Be nàte ŋu aɖo nyabiase mawo ŋu la, ŋlɔ nɔnɔme etɔ̃ siwo nàdi be woanɔ xɔ̃wò si la ɖi. Emegbe ŋlɔ nɔnɔme etɔ̃ siwo wòle be wòanɔ wò hã asiwò la ɖi. Bia ɖokuiwò be: ‘Xɔlɔ̃ siwo medoa ka kplii le elektrɔnikmɔ̃wo dzi kawo sie nɔnɔme siwo madi be woanɔ xɔ̃nyewo si la le? Nɔnɔme kawoe woagblɔ be meɖena fiana le míaƒe xɔlɔ̃wɔwɔa me?’—Biblia ƒe mɔfiame: Filipitɔwo 2:4.\nNya nu siwo le vevie. Zi geɖe la, xɔlɔ̃ siwo nèdoa ka kplii la nyea ame siwo wò kpli wo miekpɔa dzidzɔ ɖe nu ɖeka aɖe wɔwɔ ŋu, abe modzakaɖeɖe aɖe ene. Ke hã, taɖodzinu ɖeka si anɔ wò kple xɔ̃wòwo si le vevie wu nu siwo ŋu miekpɔa dzidzɔ ɖo la ko. Leanne si xɔ ƒe 21 gblɔ be: “Xɔlɔ̃ geɖewo mele asinye ya o, gake esiwo le asinye la kpena ɖe ŋunye be manye ame ɖɔʋu.”—Biblia ƒe mɔfiame: Lododowo 13:20.\nÐo dze kple amewo ŋkume kple ŋkume. Míate ŋu atsɔ nu bubu aɖeke asɔ kple dzeɖoɖo ŋkume kple ŋkume si me nàte ŋu ade dzesi nu suesuesuewo abe amea ƒe gbe, ale si wòɖo moe kple ale si wòle nu wɔmee ene o.—Biblia ƒe mɔfiame: 1 Tesalonikatɔwo 2:17.\nŊlɔ lɛta. Togbɔ be adze abe nu si megale tsia dzi ene o hã la, lɛtaŋɔŋlɔ na ame aɖe aɖee afia be nètsɔ ɖe le eme nɛ eye nèle eŋu bum vevie. Gake esi nu geɖe li kɔ ɖe amewo dzi ta la, lɛtaŋɔŋlɔ megabɔ egbea o. Le kpɔɖeŋu me, Sherry Turkle ŋlɔ le eƒe agbalẽ si nye Wò Ðeka Àte Ŋu Awɔe (si le Eŋlisigbe me) me be ɖekakpui aɖe gblɔ be, yemeɖo ŋku edzi be ame aɖe ŋlɔ lɛta na ye le yeƒe agbe me kpɔ o. Ðekakpuia gblɔ le ɣeyiɣi siwo me amewo ŋlɔa lɛta ŋu be, “agbenɔnɔ le ɣeyiɣi mawo me dzroam vevie ŋutɔ.” Nu ka tae màto mɔnu sia dzi adze xɔlɔ̃ amewo o?\nNu vevitɔ: Xɔlɔ̃ vavã de ŋgɔ wu kadodo kple ame to elektrɔnikmɔ̃wo dzi ko. Ebia be wò kple xɔ̃wòa miaɖe lɔlɔ̃, veveseseɖeamenu, dzigbɔɖi kple tsɔtsɔke afia mia nɔewo. Nɔnɔme siawo nana dzidzɔ nɔa xɔlɔ̃wo dome. Gake ne xɔ̃wòwo nye ame siwo nèɖoa dze kple le elektrɔnikmɔ̃wo ko dzi la, manɔ bɔbɔe be miaɖe nɔnɔme siawo afia o.\n“Miganɔ miawo ŋutɔ miaƒe nyonyo ko dim o, ke midi ame bubuwo hã ƒe nyonyo.”—Filipitɔwo 2:4.\n“Míedze agbagba ɖe sia ɖe be míagakpɔ mia ŋkume.”—1 Tesalonikatɔwo 2:17.\n“Ne dzi ɖe le mía ƒo la, mí katã míehiã ame aɖe si míagblɔ míaƒe dzimenyawo na. Xɔlɔ̃woe sea nu gɔme na mí wu, eye woawoe nye ame siwo ade dzi ƒo na mí wu. Menye ɖeko wokpɔa dzidzɔ kpli mí o, ke wotea ŋu kpena ɖe mía ŋu hã ne nuwo sesẽ na mí.”\n“Esi menɔ ɖevime la, nu menya ƒona nam o, eya ta nyemedze agbagba aɖeke be madze xɔlɔ̃ ame aɖeke o. Ɣeyiɣi mawo mee nyemekpɔ dzidzɔ aɖeke kura o le nye agbe me. Fifia nuwo trɔ kura. Ele vevie be xɔlɔ̃ siwo akpe ɖe ŋuwò le nɔnɔme sesẽwo me, eye woakpɔ dzidzɔ kpli wò le dzidzɔ ɣeyiɣiwo me hã nanɔ asiwò.”\nNu si akogotsitsi enuenu gblẽna le ame ŋu sɔ kple nu si sigarɛt-ti 15 nono gbe sia gbe gblẽna le ame ŋu. Aleke nàwɔ aƒo asa na sese le ɖokuiwò me be wogblẽ ye ɖi yetsi akogo?


Subɔ Yehowa, Ablɔɖe Ƒe Mawu La | Nusɔsrɔ̃\n“Afi si Yehowa ƒe gbɔgbɔ le la, afi mae ablɔɖe le.”—2 KOR. 3:17.\nHADZIDZI: 49, 73\nMɔ kawo nue Yehowa ƒe gbɔgbɔa na ablɔɖe mí le?\nAleke míaƒo asa na ablɔɖe si Mawu na mí la ŋu dɔ wɔwɔ le mɔ gbegblẽ nu?\nAleke míate ŋu awɔ míaƒe ablɔɖea ŋu dɔ nyuie?\n1, 2. (a) Nu ka tae nya siwo ku ɖe kluvinyenye kple ablɔɖe ŋu la nɔ vevie na ame siwo nɔ anyi le apostolo Paulo ƒe ŋkekea me? (b) Ame kae Paulo gblɔ be eyae nye ablɔɖe vavãtɔ Dzɔtsoƒe?\nROMA Fiaɖuƒea me tɔ siwo nɔ anyi le Kristotɔ gbãtɔwo ŋɔli la dana ɖe se ƒe ɖoɖo, ʋɔnudrɔ̃ɖoɖo kple ablɔɖe si nɔ wo si la ta. Ke hã, kluviwo ƒe dɔ sesẽ wɔwɔe wɔe be ŋusẽ ɖo Roma Fiaɖuƒea ŋu. Ɣeaɖeɣi la, ame 30 le alafa ɖe sia ɖe me nye kluvi le fiaɖuƒe ma me. Ðikeke mele eme o be, nya siwo ku ɖe kluvinyenye kple ablɔɖe ŋu la nɔa vevie na fiaɖuƒea teviwo, eye enɔ alea le Kristotɔwo gɔ̃ hã gome.\n2 Apostolo Paulo ƒo nu tso ablɔɖe ŋu zi geɖe le eƒe agbalẽwo me. Ke hã, menye eƒe taɖodzinue nye be yeakpɔ hadomekuxiwo gbɔ, abe ale si amewo nɔ agbagba dzem be yewoawɔ ɣemaɣi ene o. Paulo meɖo ŋu ɖe amegbetɔwo ƒe dziɖuɖuwo alo ɖoɖo siwo wowɔ ɖe ablɔɖekpɔkpɔ ŋu la ŋu o, ke boŋ, eya kple ehati Kristotɔwo wɔ dɔ kutrikukutɔe be yewoagblɔ Mawu Fiaɖuƒea ŋuti nya nyuia na amewo ahana woanya nu tso ale si gbegbe Kristo Yesu ƒe tafevɔsaa xɔ asii la ŋu. Paulo he eƒe haxɔsetɔwo ƒe susu yi Ame si gbɔ ablɔɖe vavãtɔ tso la dzi. Le kpɔɖeŋu me, le eƒe agbalẽ evelia si wòŋlɔ na Kristotɔ siwo nɔ Korinto me la, egblɔ eme kɔ nyuie be: “Yehowa nye Gbɔgbɔ; eye afi si Yehowa ƒe gbɔgbɔ le la, afi mae ablɔɖe le.”—2 Kor. 3:17.\n3, 4. (a) Nu kae na Paulo gblɔ nya si dze le 2 Korintotɔwo 3:17? (b) Nu kae wòle be míawɔ be ablɔɖe si Yehowa nana la nasu mía si?\n3 Do ŋgɔ la, Paulo ƒo nu tso ŋutikɔkɔe si me Mose nɔ esime wòɖi tso Sinai Toa dzi le esi wòƒo nu kple Yehowa ƒe dɔla aɖe vɔ megbe la ŋu le agbalẽ sia si wòŋlɔ na Korintotɔwo la me. Esi dukɔa kpɔ Mose la, wovɔ̃, eye Mose tsɔ motsyɔnu tsyɔ mo. (2 Mose 34:29, 30, 33; 2 Kor. 3:7, 13) Paulo gblɔ be: “Ke ne wotrɔ ɖe Yehowa ŋu la, ekema woɖea motsyɔnu la ɖa.” (2 Kor. 3:16) Nu kae Paulo ƒe nya sia fia?\n4 Abe ale si míesrɔ̃e le nyati si do ŋgɔ me ene la, Yehowa, nuwo katã Wɔla la, ɖeɖe koe nye Ame si si ablɔɖe si seɖoƒe meli na o la le. Eya ta, eme kɔ nyuie be “afi si Yehowa ƒe gbɔgbɔ le la,” afi mae ablɔɖe le. Gake, hafi ablɔɖe ma naɖe vi na mí la, ele be ‘míatrɔ ɖe Yehowa ŋu,’ si fia be, ƒomedodo kplikplikpli nanɔ mía kplii dome. Esime Israel-viwo nɔ gbea dzi la, gbɔgbɔmenugɔmesese mesu wo si ku ɖe ale si Yehowa nɔ nu wɔm kpli wo la ŋu o. Woƒe dziwo ku atri eye woƒe susu do viviti, abe ɖe wotsyɔ nu wo dzi ene, si wɔe be ale si woawɔ ablɔɖe si wokpɔ tso Egiptetɔwo si me la ŋu dɔ atsɔ aɖi kɔ na woawo ŋutɔwo ƒe dzodzrowo la dzi koe woƒe susu nɔ.—Heb. 3:8-10.\n5. (a) Ablɔɖe ka ƒomevie Yehowa ƒe gbɔgbɔa nana? (b) Aleke míewɔ nya be gaxɔmenɔnɔ alo kluvinyenye mate ŋu axe mɔ ɖe ablɔɖe si Yehowa nana la nu o? (d) Biabia kawoe wòle be míakpɔ ŋuɖoɖo na?\n5 Gake ablɔɖe si Yehowa ƒe gbɔgbɔa nana la de ŋgɔ sãsãsã wu ablɔɖekpɔkpɔ tso kluvinyenye me. Yehowa ƒe gbɔgbɔa naa ablɔɖe ame tso nu vɔ̃ kple ku kpakple alakpasubɔsubɔ kple kɔnu siwo medzea Mawu ŋu o la si me; ablɔɖe sia ƒo ablɔɖe ɖe sia ɖe si amegbetɔwo ate ŋu ana ame la ta. (Rom. 6:23; 8:2) Ablɔɖe wɔnuku ka gbegbee nye esi! Ne wolé ame de gaxɔ me alo amea nye kluvi gɔ̃ hã la, ablɔɖe sia ate ŋu aɖe vi nɛ. (1 Mose 39:20-23) Nɔvinyɔnu Nancy Yuen kple Nɔviŋutsu Harold King, siwo nɔ gaxɔ me ƒe geɖe le woƒe xɔse ta la ƒe ŋutinyawo ɖo kpe esia ƒe nyateƒenyenye dzi. Àte ŋu akpɔ ale si wogblɔ nu siwo me woto la ƒe videowo le JW Nyakakadɔwɔƒea. (Àkpɔe le GBEBIAMEWO KPLE NUTEƑEKPƆKPƆWO > DZIDODO LE DODOKPƆWO ME.) Gake na míadzro biabia eve siawo me: Aleke míate ŋu aɖee afia be míedea asixɔxɔ ablɔɖe si su mía si la ŋu? Eye aleke míawɔ ablɔɖe sia ŋu dɔ nyuie?\nDE ASIXƆXƆ ABLƆÐE SI MAWU NA MÍ LA ŊU\n6. Aleke Israel-viwo ɖee fia be yewomede asixɔxɔ ablɔɖe si Yehowa na wo la ŋu o?\n6 Ne míenya asixɔxɔ si gbegbe le nane si wona mí ŋu la, esia ʋãa mí míeɖenɛ fiana nunalaa be míekpɔ ŋudzedze ɖe nu si wòna mí ŋu. Israel-viwo mekpɔ ŋudzedze ɖe ablɔɖe si Yehowa na wo esime wòɖe wo tso kluvinyenye me le Egipte la ŋu o. Esi Yehowa ɖe wo tso kluvinyenye me ɣleti ʋɛ aɖewo megbe la, nu siwo woɖuna kple nu siwo wonona le Egipte tsã la gava nɔ wo dzrom eye wonɔ nyatoƒoe tom le nu siwo Yehowa na wo la ŋu, wodi gɔ̃ hã be yewoatrɔ ayi Egipte. Wò ya bu eŋu kpɔ ko, ‘tɔmelã, aŋanyi, adzamatre, sabala kple gbegãdzi’ nɔ vevie na wo wu ablɔɖe si Yehowa, Mawu vavã la, na wo be woasubɔ ye la. Ðe wòwɔ nuku be Yehowa do dɔmedzoe ɖe eƒe dukɔa ŋu veviea? (4 Mose 11:5, 6, 10; 14:3, 4) Nufiame vevi aɖee esia nye na mí!\n7. Aleke Paulo ŋutɔ wɔ aɖaŋu si wòɖo le 2 Korintotɔwo 6:1 la dzi, eye aleke míawo hã míate ŋu awɔ nenema ke?\n7 Apostolo Paulo de dzi ƒo na Kristotɔwo katã be mele be woabu ablɔɖe si Yehowa na mí dɔmenyotɔe to Via, Yesu Kristo, dzi la nu tsɛe o. (Xlẽ 2 Korintotɔwo 6:1.) Ðo ŋku edzi be Paulo se veve ŋutɔ esi wòkpɔ ale si gbegbe wònye kluvi na nu vɔ̃ kple kui. Ke hã, egblɔ ŋudzedzekpɔkpɔtɔe be: “Meda akpe na Mawu to Yesu Kristo, mía Aƒetɔ la dzi!” Nu ka tae? Eɖe eme na ehati Kristotɔwo be: “Elabena gbɔgbɔ ma, si naa agbe ame si wɔ ɖeka kple Kristo Yesu la, ƒe se la na ablɔɖe [mi] tso nu vɔ̃ kple ku ƒe se la me.” (Rom. 7:24, 25; 8:2) Abe Paulo ene la, míawo hã mele be míabu ablɔɖe si Yehowa na mí tso nu vɔ̃ kple ku si me la nu tsɛe gbeɖe o. Le tafea ta la, míate ŋu atsɔ dzitsinya dzadzɛ asubɔ Mawu eye míakpɔ dzidzɔ le esia wɔwɔ me.—Ps. 40:8.\nÐe nèle wò tiatiawɔblɔɖea ŋu dɔ wɔm tsɔ le Fiaɖuƒedɔa dom ɖe ŋgɔa, alo ètsɔe le wò ŋutɔ wò didiwo yome tim? (Kpɔ memama 8-10)\n8, 9. (a) Nuxlɔ̃amenya kae apostolo Petro gblɔ ku ɖe ale si wòle be míawɔ míaƒe ablɔɖea ŋu dɔe ŋu? (b) Aleke ame aɖe ate ŋu awɔ eƒe ablɔɖea ŋu dɔ le mɔ gbegblẽ nu egbea?\n8 Menye ɖeko míagblɔ be míekpɔ ŋudzedze ɖe míaƒe ablɔɖea ŋu ko evɔ o, ke ele hã be míaɖɔ ŋu ɖo be míagawɔ ablɔɖe xɔasi sia ŋu dɔ le mɔ gbegblẽ nu gbeɖe o. Apostolo Petro xlɔ̃ nu mí be míagazã míaƒe ablɔɖea abe taflatsɛdonu ene ahanɔ kɔ ɖim na ŋutilã ƒe nudzodzrowo o. (Xlẽ 1 Petro 2:16.) Ðe nuxlɔ̃amenya ma meɖoa ŋku nu si dzɔ ɖe Israel-viwo dzi esime wonɔ gbea dzi la dzi na wò oa? Ele bɔbɔe wu gɔ̃ hã egbea be nu si dzɔ ɖe wo dzi la nadzɔ ɖe míawo hã dzi. Satana kple eƒe xexea le awudodo kple dzadzraɖo, nuɖuɖu kple nunono, modzakaɖeɖe kple dzidzɔdonamenuwo kpakple nu bubu siwo dzroa ame la zãm fifia wu tsã gɔ̃ hã be yeatsɔ able mí. Boblodola dzeaɖaŋuwo zãa ame siwo ƒe dzedzeme nya kpɔ la aɖaŋutɔe tsɔ hea mí be míanɔ nuƒeƒle dzi, ne nuawo mehiã mí o gɔ̃ hã. Aleke wòanɔ bɔbɔe ye nye esi be woƒe ayedzedze siawo naɖe mí abe mɔ̃ ene eye míava nɔ míaƒe ablɔɖea ŋu dɔ wɔm le mɔ gbegblẽ nu!\n9 Aɖaŋu si Petro ɖo na mí la ku ɖe míaƒe agbemenu siwo gale vevie wu hã ŋu, abe tiatia siwo míawɔ le sukudenyawo kple dɔwɔnyawo me ene. Le kpɔɖeŋu me, egbea, woƒonɛ ɖe sɔhɛwo nu le suku be woawɔ dɔ sesĩe be woakpɔ mɔ le yunivɛsiti xɔŋkɔwo. Wogblɔna na wo be, ne wode suku kɔkɔ la, esia aʋu mɔnukpɔkpɔ ɖi na wo be woakpɔ dɔ nyui si me ga geɖe le, eye wotsɔa nyatakaka siwo ɖee fia be ame siwo de suku kɔkɔ la xɔa fetu siwo lolo wu ame siwo mede suku kɔkɔ o la tɔ fiaa wo. Esi wònye be tiatia siwo sɔhɛwo awɔ le go siawo me la akpɔ ŋusẽ ɖe ale si nuwo ava nɔ na wo le agbe me dzi ta la, nyaƒoɖeamenu mawo ate ŋu ana suku kɔkɔ dede nadzro wo vevie. Nu kae wòle be wòanɔ susu me na woa kple wo dzilawo?\n10. Nu kae wòle be wòanɔ susu me na mí ne míele míaƒe ablɔɖea ŋu dɔ wɔm le tiatia siwo ka míawo ŋutɔwo me?\n10 Ame aɖewo ase le wo ɖokuiwo me be, esi wònye be nya mawo nye ame ŋutɔ ƒe nya ta la, yewokpɔ mɔ awɔ tiatia si dze yewo ŋu, zi ale si meɖe fu na yewoƒe dzitsinya o ko. Ðewohĩ nya siwo Paulo gblɔ na Kristotɔ siwo nɔ Korinto ku ɖe nuɖuɖu ŋu lae le susu me na wo. Egblɔ be: “Nu ka tae ame bubu ƒe dzitsinya nadrɔ̃ ʋɔnu nye ablɔɖe?” (1 Kor. 10:29) Togbɔ be enye nyateƒe be ablɔɖe le mía si be míawɔ tiatia si dze mía ŋu le sukudede kple dɔwɔɖui gome hã la, ele be míaɖo ŋku edzi be seɖoƒe li na míaƒe ablɔɖea, eye tiatia ɖe sia ɖe si míawɔ kple emetsonuwoe. Le susu sia ta, hafi Paulo nagblɔ nya mawo la, egblɔ be: “Woɖe nuwo katã ƒe mɔ na ame, ke menye nuwo katãe dea ame dzi o. Woɖe nuwo katã ƒe mɔ na ame, ke menye nuwo katãe tua ame ɖo o.” (1 Kor. 10:23) Kakaɖedzitɔe la, esia kpena ɖe mía ŋu míekpɔnɛ be nu bubuwo gale vevie wu nu siwo dze mía ŋu, siwo ŋu wòle be míabu ne míele míaƒe ablɔɖea ŋu dɔ wɔm le tiatia siwo ka míawo ŋutɔwo la me.\nMÍAƑE ABLƆÐEA ŊU DƆ WƆWƆ LE NUNYA ME LE MAWU SUBƆSUBƆ ME\n11. Taɖodzinu ka tae Yehowa na ablɔɖe mí ɖo?\n11 Esi Petro nɔ nu xlɔ̃m mí be míagawɔ míaƒe ablɔɖea ŋu dɔ le mɔ gbegblẽ nu o la, ehe susu yi nu si wòle be míazã míaƒe ablɔɖea atsɔ awɔ hã dzi. Ede dzi ƒo na mí be míazã míaƒe ablɔɖea “abe Mawu ƒe kluviwo ene.” Eya ta, taɖodzinu si koŋ tae Yehowa ɖe mí tso nu vɔ̃ kple ku ƒe kluvinyenye me to Yesu dzi ye nye be míatsɔ mía ɖokui ana ye bliboe ahasubɔ ye “abe Mawu ƒe kluviwo ene.”\n12. Kpɔɖeŋu kae Noa kple eƒe ƒomea ɖo ɖi na mí?\n12 Nu nyuitɔ si wòle be míawɔ be míagawɔ míaƒe ablɔɖea ŋu dɔ le mɔ gbegblẽ nu o ye nye be míaƒo mía ɖokui ɖe mawusubɔsubɔdɔwo me bliboe. Esia akpɔ mía ta be míaganɔ xexe sia ƒe taɖodzinuwo kple míawo ŋutɔwo ƒe nudzodzrowo yome tim o, ale be míagazu eƒe kluviwo ake o. (Gal. 5:16) Le kpɔɖeŋu me, bu blemafofo Noa kple eƒe ƒomea ŋu kpɔ. Wonɔ xexe si me ŋutasẽnuwɔwɔ kple gbɔdɔdɔ ƒe agbe gbegblẽ nɔnɔ xɔ aƒe ɖo me. Ke hã, womeƒo wo ɖokuiwo ɖe ame siwo dome wonɔ la ƒe nuwɔnawo me o, eye woƒo asa na xexe ma ƒe nudzodzrowo. Aleke wote ŋu wɔ esiae? Wotiae be yewoado vevie nu le dɔ siwo katã Yehowa de yewo si la me—si nye be yewoakpa aɖakaʋua, adzra nuɖuɖu ɖo ɖi na yewo ŋutɔwo kple lãwo, eye yewoaxlɔ̃ nu amewo. “Noa wɔ nu siwo katã ƒe se Mawu de nɛ la. Ewɔ wo pɛpɛpɛ.” (1 Mose 6:22) Nu kae do tso eme? Esime tsɔtsrɔ̃ va xexe ma dzi la, Noa kple eƒe ƒomea tsi agbe.—Heb. 11:7.\n13. Dɔ kae Yehowa de mía si?\n13 Dɔ kae Yehowa de mía si egbea? Esi míenye Yesu ƒe nusrɔ̃lawo ta la, míenya dɔ si Mawu de mía si la nyuie. (Xlẽ Luka 4:18, 19.) Egbea, nuɖoanyi sia ƒe mawu gbã ŋku na ame akpa gãtɔ eye wozu kluviwo na alakpasubɔsubɔ, ŋutilãmenuwo kple dunyahenuɖoanyia. (2 Kor. 4:4) Mɔnukpɔkpɔe wònye na mí be míasrɔ̃ Yesu ƒe kpɔɖeŋua ahakpe ɖe amewo ŋu be woanya Yehowa, ablɔɖe ƒe Mawu la, ahasubɔe. (Mat. 28:19, 20) Dɔ sia mele bɔbɔe o, eye kplamatsɛdonu geɖewo li. Le dukɔ aɖewo me la, ame geɖe megatsɔ ɖeke le mawusubɔsubɔnyawo me o, eye ame aɖewo doa dziku gɔ̃ hã ne míeɖe gbeƒã na wo. Biabia si ŋu wòle be mía dometɔ ɖe sia ɖe nabue nye, ‘Ðe mate ŋu awɔ nye ablɔɖea ŋu dɔ atsɔ akpe asi ɖe Fiaɖuƒedɔa ŋu geɖe wua?’\n14, 15. Nu ka wɔm Yehowa ƒe amewo dometɔ geɖe le fifia? (Kpɔ foto si le nyati sia ƒe gɔmedzedze.)\n14 Ede dzi ƒo ŋutɔ be nɔvi geɖe kpɔ ale si nuwɔwɔ kpata hiã le míaƒe ɣeyiɣi sia me la dze sii, eye wotiae be yewoanɔ agbe tsɛ ale be yewoate ŋu awɔ ɣeyiɣiawo katã ƒe subɔsubɔdɔa. (1 Kor. 9:19, 23) Wo dometɔ aɖewo le subɔsubɔm le woƒe hamea ƒe anyigbamama me, eye bubuwo hã ʋu yi hame siwo me hiahiã geɖe wu le la me. Míaƒe akɔntabubuwo ɖee fia be le ƒe atɔ̃ siwo va yi me la, nɔvi siwo wu 250,000 dze gbesiagbe mɔɖeɖedɔa gɔme, eye fifia, gbesiagbe mɔɖelawo ƒe xexlẽme wu 1,100,000 le xexea me godoo. Aleke gbegbe wònyoe ye nye esi be nɔvi geɖe le woƒe ablɔɖea zãm tsɔ le Yehowa subɔm le mɔ sia nu!—Ps. 110:3.\n15 Nu kae kpe ɖe nɔvi siawo ŋu wole woƒe ablɔɖea ŋu dɔ wɔm nyuie? Bu John kple Judith, siwo subɔ le dukɔ vovovowo me le ƒe 30 siwo va yi me ŋu kpɔ. Wogblɔ be esi habɔbɔa dze Mɔɖelawo Ƒe Subɔsubɔ Sukua gɔme le ƒe 1977 me la, wodea dzi ƒo na sukuviawo be woaʋu aɖasubɔ le afi si hiahiã geɖe wu le. John gblɔ be, yeɖɔ li yeƒe dɔwɔɖuia zi geɖe ale be yewoanɔ agbe tsɛ ate ŋu ayi subɔsubɔdɔa dzi susuhenuwo manɔmee. Mlɔeba, esi woyi be yewoaɖaɖe gbeƒã le duta la, wokpɔe be gbedodoɖa na Yehowa kple ŋuɖoɖo ɖe eŋu kpe ɖe yewo ŋu yewote ŋu ɖu kplamatsɛdonuwo, abe gbe bubu sɔsrɔ̃, tɔtrɔ ɖe yame ƒe nɔnɔmewo kple dekɔnuwo ŋu ene dzi. Aleke wose le wo ɖokuiwo me tso subɔsubɔdɔ sia si wowɔ ƒe geɖe la ŋu? John gblɔ be: “Mekpɔe be meƒo ɖokuinye ɖe dɔ si nye nyuitɔ kekeake le esiwo menya alo wɔ kpɔ dome la me bliboe. Nye kple Yehowa dome va le kplikplikpli abe vi kple tɔa ene. Fifia, mese nya si Yakobo 4:8 gblɔ be, ‘Mite ɖe Mawu ŋu, eye ate ɖe mia ŋu’ la gɔme nyuie wu. Menyae be meke ɖe nu si dim menɔ ŋu, ɛ̃, taɖodzinu vavã va le nye agbe ŋu.”\n16. Aleke nɔvi akpe geɖe wɔ woƒe ablɔɖea ŋu dɔ nyuie?\n16 Nɔvi aɖewo ate ŋu awɔ ɣeyiɣiawo katã ƒe subɔsubɔdɔa ƒe geɖe abe ale si John kple Judith wɔe ene. Nɔvi bubuwo ya ate ŋu awɔe ɣeyiɣi kpui aɖe ko. Ke hã, nɔvi geɖe wɔ mɔnukpɔkpɔa ŋu dɔ tsɔ wo ɖokuiwo na faa kpɔ gome le teokrasixɔtudɔwo me le xexea ƒe akpa vovovowo. Le kpɔɖeŋu me, esime míenɔ dɔwɔƒegã yeyea tum le Warwick, New York la, nɔviŋutsu kple nɔvinyɔnu siwo ade 27,000 la tsɔ wo ɖokuiwo na faa va kpɔ gome le xɔtudɔa me—nɔvi aɖewo wɔe kwasiɖa eve, ɖewo ƒe ɖeka alo esi wu nenema. Nɔviwo tsɔ nu geɖe sa vɔe ale be yewoakpɔ gome le xɔtudɔa me. Kpɔɖeŋu wɔdɔɖeamedzi kae nye esi be wozã ablɔɖe si Yehowa Mawu na wo la tsɔ kafu Eyama, si nye ablɔɖe ƒe Mawu la, hede bubu eŋu!\n17. Etsɔme nyui kae le ŋgɔ gbɔna na ame siwo le woƒe ablɔɖea ŋu dɔ wɔm le nunya me fifia?\n17 Enye dzidzɔ na mí be míenya Yehowa eye ablɔɖe si wònana la su mía si. Mina míato tiatia siwo míewɔna dzi aɖee afia be míede asixɔxɔ ablɔɖe si wòna mí la ŋu. Ɛ̃, mina míaɖoe kplikpaa be míagagblẽ ablɔɖe xɔasi sia dome alo awɔ eŋu dɔ le mɔ gbegblẽ nu o, ke boŋ, míawɔ míaƒe ablɔɖea kple mɔnukpɔkpɔ siwo wòaʋu ɖi na mí la ŋu dɔ atsɔ asubɔ Yehowa bliboe ale si míate ŋui fifia. Ne míewɔe alea la, míate ŋu akpɔ mɔ be yayra si ƒe ŋugbe Yehowa do be, “Woaɖe nuwɔwɔ la ŋutɔ hã tso gbegblẽ ƒe kluvinyenye la me, eye wòakpɔ Mawu ƒe viwo ƒe ŋutikɔkɔe ƒe ablɔɖe la” ava eme na mí.—Rom. 8:21.


“Yehowa-vɔvɔ̃ enye nunya ƒe gɔmetoto.”—LODODOWO 9:10.\n1. Nukatae nukpɔsusu si nye be woavɔ̃ Mawu gɔme sese sesẽna na ame geɖe?\nƔEAÐEƔI va yi la, enyea kafukafu na ame ne wogblɔ nɛ be enye mawuvɔ̃la. Gake egbea, ame geɖe bua mawuvɔvɔ̃ ƒe nukpɔsusua be enye tsigãdzinya si gɔme sese sesẽ. Wogblɔna be, ‘Ne Mawu nye lɔlɔ̃ la, ke nukata wòle be mavɔ̃e?’ Le amesiawo gome la, nyagbe vɔvɔ̃ mesɔa to me na wo o, eɖea fu na wo kura gɔ̃ hã. Gake mawuvɔvɔ̃ vavãtɔ lɔ nu geɖe ɖe eme, eye abe alesi míele ekpɔ gee ene la, mekuna ɖe seselelãme dzro aɖe ko ŋu o.\n2, 3. Nukawoe mawuvɔvɔ̃ vavãtɔ lɔ ɖe eme?\n2 Le Biblia me la, wozãa nya mawuvɔvɔ̃ wòdoa ƒome kple nusi nyoa ame ŋu. (Yesaya 11:3) Enye vɔvɔ̃ kple bubu deto tsɔtsɔ na Mawu, enye didi vevie be woaƒo asa na nusi medzea eŋu o wɔwɔ. (Psalmo 115:11) Esia lɔ ŋudzedzekpɔkpɔ ɖe Mawu ƒe agbenyuinɔnɔ ƒe dzidzenuwo ŋu kple wɔwɔ ɖe wo dzi pɛpɛpɛ, kpakple didi be woanɔ agbe wòasɔ ɖe nusi Mawu gblɔ be enyo alo menyo o nu, ɖe eme. Numekugbalẽ aɖe gblɔ be vɔvɔ̃ sia si sɔ la ɖea “nɔnɔme vevi si le ame si ɖe Mawu ŋu fiana, eye esia nana wònɔa agbe nyui heƒoa asa na nuvɔ̃ ƒomevi ɖesiaɖe wɔwɔ.” Eyata esɔ nyuie be Mawu ƒe Nya la gblɔ na mí be: “Yehowa-vɔvɔ̃ enye nunya ƒe gɔmetoto.”—Lododowo 9:10.\n3 Le nyateƒe me la, mawuvɔvɔ̃ lɔ amegbetɔ ƒe nɔnɔme kple nuwɔna geɖe ɖe eme. Menye ɖe koe mawuvɔvɔ̃ nana wodzea nunya o, ke ehea dzidzɔ, ŋutifafa, nudzedziname, agbenɔnɔ didi, kple mɔkpɔkpɔ vɛ, henana dzideƒo, kple kakaɖedzi sua ame si. (Psalmo 2:11; Lododowo 1:7; 10:27; 14:26; 22:4; 23:17, 18; Dɔwɔwɔwo 9:31) Edo ƒome kplikplikpli kple xɔse kpakple lɔlɔ̃. Le nyateƒe me la, elɔ nusianu si ku ɖe míaƒe ƒomedodo me nɔnɔ kple Mawu kpakple mía haviwo ɖe eme. (Mose V, 10:12; Hiob 6:14; Hebritɔwo 11:7) Mawuvɔvɔ̃ lɔ kaka ɖe edzi bliboe be, mía Fofo si le dziƒo léa be na mí, eye wòdina be yeatsɔ míaƒe dzidadawo ake mí ɖe eme. (Psalmo 130:4) Ame vɔ̃ɖi siwo gbea dzime tɔtrɔ koe wòle na be Mawu ƒe ŋɔdzi nalé. *—Hebritɔwo 10:26-31.\nSrɔ̃ Alesi Nàvɔ̃ Yehowae\n4. Nukae ate ŋu akpe ɖe mía ŋu ‘míanya alesi míavɔ̃ Yehowae’?\n4 Esi wònye be mawuvɔvɔ̃ le vevie be ame nate ŋu awɔ nyametsotso nyuiwo eye wòaxɔ Mawu ƒe yayrawo ta la, alekee míawɔ ‘anya alesi míavɔ̃ Yehowa’ le mɔ nyuitɔ nu? (Mose V, 17:19) Woŋlɔ nyɔnu kple ŋutsu mawuvɔ̃lawo ƒe kpɔɖeŋu geɖewo ɖe Ŋɔŋlɔawo me “le míaƒe nufiafia ta.” (Romatɔwo 15:4) Be míase nusi mawuvɔvɔ̃ fia ŋutɔŋutɔ gɔme la, mina míade ŋugble le amesiawo dometɔ ɖeka, si nye blema Israel-fia Dawid, ŋu.\n5. Aleke alẽwo kpɔkplɔ kpe ɖe Dawid ŋu wòsrɔ̃ alesi wòavɔ̃ Yehowae?\n5 Yehowa gbe Israel-fia gbãtɔ, Saul, le esi wòvɔ̃ amewo, eye wòdo kpo Mawu vɔvɔ̃ ta. (Samuel I, 15:24-26) Le go bubu me la, Dawid ƒe agbenɔnɔ kple eƒe ƒomedodo kplikplikpli me nɔnɔ kple Yehowa ɖee fia be, enye mawuvɔ̃la vavã. Tso Dawid ƒe ɖevime ke la, ekplɔa fofoa ƒe alẽwo yia gbedzi edziedzi. (Samuel I, 16:11) Alẽwo kpɔkplɔ le zã siwo me ɣletiviwo klẽ nyuie kple ŋugble dede le dziƒonu siawo ŋu, anya kpe ɖe Dawid ŋu wòse Yehowa-vɔvɔ̃ gɔme. Togbɔ be yamenutome gbahoo sia ƒe akpa sue aɖe ko ŋue Dawid te ŋu lé ŋku ɖo hã la, eƒo nya ta wòsɔ be—Mawu dze na míaƒe bubu kple subɔsubɔ. Eŋlɔ emegbe be: “Ne mekpɔ wò dziƒowo, siwo nye wò asinudɔwɔwɔ, ɣleti kple ɣletiviwo, siwo nèwɔ la, nuka nye amegbetɔ, be nèɖoa ŋku edzi, kple amegbetɔvi, be nèléa ŋku ɖe eŋu?”—Psalmo 8:4, 5.\n6. Aleke Dawid se le eɖokui me esi wòkpɔ Yehowa ƒe gãnyenye dze sii?\n6 Esɔ nyuie be, esi Dawid tsɔ alesi eya ŋutɔ le sue sɔ kple dziŋgɔli si me ɣletiviwo yɔ fũ la, ewɔ dɔ ɖe edzi ŋutɔ. Le esi nusiwo wòkpɔ nado ŋɔdzi nɛ teƒe la, eʋãe boŋ wòkafu Yehowa hegblɔ be: “Dziƒowo le Mawu ƒe bubu xlẽm fia, eye dziŋgɔli le gbeƒã ɖem eƒe asinudɔwɔwɔ.” (Psalmo 19:2) Bubu deto sia si le Dawid si na Mawu te eyama ɖe Yehowa ŋu kplikplikpli, eye eʋãe wòdi be yeasrɔ̃ Yehowa ƒe mɔ debliboawo ahazɔ wo dzi. Kpɔ alesi Dawid anya se le eɖokui mee ɖa le susu me, esime wòdzi ha na Yehowa be: “Elabena èlolo, eye nèwɔa nukunuwo; wò ɖeɖe koe nye Mawu. Yehowa, fia wò mɔm, ne mazɔ le wò nyateƒe la me; tsɔ nye dzi ɖo nu ɖeka kolia ŋu, ne mavɔ̃ wò ŋkɔ!”—Psalmo 86:10, 11.\n7. Aleke mawuvɔvɔ̃ kpe ɖe Dawid ŋu wòwɔ aʋa kple Goliat?\n7 Esime Filistitɔwo va ƒo ɖe Israel-nyigba dzi la, woƒe ame dzɔtsu, Goliat, si kɔkɔ meta 3 kloe nɔ fewu ɖum le Israel-viwo ŋu henɔ nya siawo gblɔm be: ‘Miɖe ŋutsu ɖeka tso mia dome ne wòakpe kplim! Ne eɖu dzinye la, míanye dɔlawo na mi.’ (Samuel I, 17:4-10) Ŋɔdzi lé Saul kple eƒe aʋakɔ blibo la katã—gake Dawid ya mevɔ̃ o. Enyae be Yehowae wòle be woavɔ̃, ke menye amegbetɔ o, eɖanye aleke kee amea tri akɔe o. Dawid gblɔ na Goliat be: “Nye la megbɔna gbɔwò le Yehowa Zebaot, . . . ƒe ŋkɔ me. . . . Eye ameha blibo sia nadze sii bena, Yehowa metsɔa yi alo akplɔ ɖea ame o; elabena aʋa enye Yehowa tɔ.” Dawid tsɔ eƒe akafo kple kpe ɖeka pɛ ko wu ame dzɔtsu sia—le Yehowa ƒe kpekpeɖeŋu me.—Samuel I, 17:45-47.\n8. Nukae mawuvɔ̃la siwo ƒe kpɔɖeŋu woŋlɔ ɖe Biblia me la fia mí?\n8 Anɔ eme be míawo hã míele akɔ kpem kple kuxi alo futɔ sesẽ siwo le abe esiwo Dawid dze ŋgɔe ene. Nukae míate ŋu awɔ? Míate ŋu anɔ te ɖe wo nu abe alesi Dawid kple nuteƒewɔla bubu siwo nɔ anyi le blema wɔe ene—le mawuvɔvɔ̃ me. Mawuvɔvɔ̃ ate ŋu ana woaɖu amegbetɔvɔvɔ̃ dzi. Mawusubɔla wɔnuteƒe Nexemya de dzi ƒo na ehati Israel-viwo, amesiwo nɔ akɔ kpem kple tsitretsiɖeŋulawo ƒe ŋɔdzidodo, be: “Migavɔ̃ wo o; miɖo ŋku Aƒetɔ gã dziŋɔ la dzi.” (Nexemya 4:8) To Yehowa ƒe kpekpeɖeŋu me la, Dawid, Nexemya, kple mawusubɔla wɔnuteƒe bubuwo te ŋu wɔ dɔ siwo Mawu de wo si la de goe. Mawuvɔvɔ̃ ate ŋu akpe ɖe míawo hã ŋu míakpɔ dzidzedze.\nTe Nɔnɔ Ðe Kuxiwo Nu le Mawuvɔvɔ̃ Me\n9. Nɔnɔme kawo mee Dawid ɖe mawuvɔvɔ̃ fia le?\n9 Esi Dawid wu Goliat vɔ megbe la, Yehowa kpe ɖe eŋu wògakpɔ aʋadziɖuɖu geɖe. Gake fia Saul, ŋuʋãla la, te kpɔ be yeawu Dawid—gbã la, ewɔ nu alesi ko wòse le eɖokui me, emegbe eto ayemenuwɔwɔ dzi, eye mlɔeba eho ɖe eŋu kple asrafowo. Togbɔ be Yehowa na kakaɖedzi Dawid be anye fia hã la, ele na Dawid be wòasi, wòawɔ aʋa, ahakpɔ Yehowa si nu ƒe geɖe, be wòaɖo ye fiae le eya ŋutɔ ƒe ɣeyiɣi dzi. Le esiawo katã me la, Dawid ɖee fia be yevɔ̃a Mawu vavã la.—Samuel I, 18:9, 11, 17; 24:3.\n10. Aleke Dawid ɖe mawuvɔvɔ̃ fia esime eƒe agbe ɖo afɔku me?\n10 Ɣeaɖeɣi la, Dawid si yi fia Axis gbɔ le Filistitɔwo ƒe du si nye Gat me, si nye du si me Goliat tso. (Samuel I, 21:11-16) Fia ƒe dɔlawo ɖe Dawid gɔme be enye yewoƒe dukɔa ƒe futɔ. Aleke Dawid wɔ nu le nɔnɔme dziŋɔ ma mee? Edo gbe ɖa vevie na Yehowa. (Psalmo 56:2-5, 12-14) Togbɔ be Dawid wɔ eɖokui tsukunɔ tsɔ ɖe eƒe agbee hã la, enya be Yehowa koŋue ɖe ye, le esi wòna yeƒe agbagbadzedzewo dze edzi ta. Alesi Dawid ɖo ŋu ɖe Yehowa ŋu bliboe kple eƒe kaka ɖe eyama dzi ɖee fia be Dawid nye mawuvɔ̃la vavã.—Psalmo 34:5-7, 10-12.\n11. Abe alesi Dawid wɔe ene la, aleke míate ŋu aɖe mawuvɔvɔ̃ afia ne tetekpɔwo va mía dzi?\n11 Abe Dawid ene la, míate ŋu aɖe mawuvɔvɔ̃ afia to ŋu ɖoɖo ɖe eƒe ŋugbedodo be yeakpe ɖe mía ŋu míanɔ te ɖe míaƒe kuxiwo nu me. Dawid gblɔ be: “Tsɔ wò mɔwo gblẽ ɖe Yehowa dzi, eye naɖo ŋu ɖe eŋu, ekema awɔe ade goe.” (Psalmo 37:5) Esia mefia be míagblẽ míaƒe kuxiwo ɖe Yehowa si me, ade asi atame, agbe nusi míate ŋu awɔ la wɔwɔ, ahanɔ mɔ kpɔm be akpe ɖe mía ŋu o. Menye ɖeko Dawid do gbe ɖa na Mawu be wòakpe ɖe ye ŋu hede asi atame o. Ke boŋ ewɔ ŋusẽ kple tamebubu ŋutete si Yehowa nɛ la ŋudɔ tsɔ kpɔ kuxia gbɔ. Ke hã, Dawid nyae be womate ŋu anɔ te ɖe amegbetɔ ƒe agbagbadzedze ɖeɖe dzaa ko dzi akpɔ dzidzedze o. Nenema kee wòle be wòanɔ le míawo hã gome. Ne míewɔ míaƒe ŋutete ɖesiaɖe la, ele be míagblẽ susɔe ɖe Yehowa si me. Le nyateƒe me, zi geɖe la, naneke meli míawɔ wu be míaɖo ŋu ɖe Yehowa ŋu o. Nɔnɔme siawo mee wòva hiãna be míaɖe míaƒe mawuvɔvɔ̃ afia le. Nya siawo siwo Dawid gblɔ tso dzi me ate ŋu afa akɔ na mí, egblɔ be: “Yehowa bɔa ha kple amesiwo vɔ̃nɛ la.”—Psalmo 25:14.\n12. Nukatae wòhiã be míana gbe dodo ɖa nanɔ vevie na mí, eye nɔnɔme kae mele be wòanɔ mía si o?\n12 Eyata, ele be gbe dodo ɖa na Mawu kple mía kplii dome ƒomedodo nanɔ vevie na mí. Ne míete ɖe Yehowa ŋu le gbedodoɖa me la, ele be ‘míaxɔe ase be, Mawu li, eye wònye teƒeɖola na amesiwo dinɛ vevie.’ (Hebritɔwo 11:6; Yakobo 1:5-8) Eye ne ekpe ɖe mía ŋu la, ele be ‘míada akpe nɛ,’ abe alesi apostolo Paulo ɖo aɖaŋu na míi ene. (Kolosetɔwo 3:15, 17) Mele be míaɖi amesiwo ŋu Kristotɔ amesiamina kpɔnuteƒe aɖe ƒo nu tsoe o, egblɔ le wo ŋu be: “Wobua Mawu abe subɔvi aɖe si le dziƒo ene. Eye be ne yewohiã nane la, kaka yewoamia asii ko la, wòava enumake awɔe na yewo. Eye ne nusi dim wole nya ka wo si ko la, wodina be netrɔ dzo.” Ebubu nenema fia be mawuvɔvɔ̃ mele wo me o.\nNe Mawuvɔvɔ̃ me Gbɔdzɔ\n13. Ɣekaɣie Dawid do kpo bubu dede Mawu ƒe Sea ŋu?\n13 Esi Dawid de dzesi alesi Yehowa kpe ɖe eŋu le xaxawo me la, ena eƒe mawuvɔvɔ̃ kple eƒe kaka ɖe eyama dzi me gasẽ ɖe edzi. (Psalmo 31:23-25) Gake Dawid ƒe mawuvɔvɔ̃ me va gbɔdzɔ zi etɔ̃ sɔŋ eye esiawo gblẽ nu le eŋu vevie. Gbãtɔ dzɔ esime wòwɔ ɖoɖo be woatsɔ Yehowa ƒe nubablaɖaka aɖo tasiaɖam dzi ayi Yerusalem, le esi teƒe be Lewi-viwo natsɔe ɖe abɔta abe alesi Mawu ƒe Sea gblɔe ene. Esime Usa, si nɔ tasiaɖam la kplɔm do asi ɖa lé Aɖakaa be megamu o la, eku enumake le eƒe ‘bubumademade Mawu ŋu’ ta. Nyateƒee, nuvɔ̃ si nye ŋkubianyae Usa wɔ, gake ne míagblɔe koŋ la, esi Dawid do kpo bubu si dze dede Mawu ƒe Sea ŋu tae afɔku gã ma dzɔ ɖo. Be woavɔ̃ Mawu fia be woawɔ nuwo wòasɔ ɖe eƒe mɔwo nu.—Samuel II, 6:2-9; Mose IV, 4:15; 7:9.\n14. Nukae do tso Dawid ƒe Israel-viwo xexlẽ me?\n14 Emegbe, Satana ble Dawid wòxlẽ Israel ƒe aʋawɔlawo. (Kronika I, 21:1) Esia ɖee fia be Dawid ƒe mawuvɔvɔ̃ me gbɔdzɔ eye nusi do tso emee nye be Israel-vi 70,000 sɔŋ ku. Togbɔ be Dawid trɔ dzime heɖe kuku na Yehowa hã la, woa kple eŋutimewo kpe fu geɖe ŋutɔ—Samuel II, 24:1-16.\n15. Nukae na Dawid ge ɖe nuvɔ̃ si nye gbɔdɔdɔ ƒe agbegbegblẽnɔnɔ me?\n15 Ɣeyiɣi bubu si me Dawid ƒe mawuvɔvɔ̃ me gbɔdzɔ enye esime wònɔ agbegbegblẽ kple Bat-Seba, si nye Uriya srɔ̃. Dawid nyae be ahasiwɔwɔ alo be amehavi srɔ̃ nadzro ame gɔ̃ hã nye nuvɔ̃. (Mose II, 20:14, 17) Kuxi sia do mo ɖa esime Dawid ƒe ŋku kli Bat-Seba wònɔ tsi lem. Ðe wòle be mawuvɔvɔ̃ si sɔ naʋã Dawid wòaɖe ŋku ɖa enumake ahatsɔ susu aɖo nu bubu dzi hafi. Le ema teƒe la, edze ƒã be Dawid ‘yi edzi nɔ’ nyɔnua ‘kpɔm’ vaseɖe esime dzodzro nyɔ ɖe eyama me eye wòdo kpo Mawu vɔvɔ̃. (Mateo 5:28; Samuel II, 11:1-4) Dawid ƒe ŋku dzo le alesi woa kple Yehowa dome ƒomedodo le vevie le eƒe agbe mee dzi.—Psalmo 139:1-7.\n16. Nukawoe dzɔ ɖe Dawid dzi le eƒe nuvɔ̃ si wòwɔ ta?\n16 Dawid kple Bat-Seba ƒe agbegbegblẽnɔnɔa na wodzi ŋutsuvi. Esia megbe kpuie la, Yehowa dɔ eƒe nyagblɔɖila Natan be wòaʋu go Dawid ƒe nuvɔ̃a. Esi Dawid nyɔ le eɖokui me la, egado ŋusẽ eƒe mawuvɔvɔ̃ ake eye wòtrɔ dzime. Eɖe kuku na Yehowa be megatsɔ ye ƒu gbe alo axɔ Eƒe gbɔgbɔ kɔkɔea le ye si o. (Psalmo 51:9, 13) Yehowa tsɔ Dawid ƒe nuvɔ̃a kee heɖe eƒe tohehea dzi kpɔtɔ, gake mekpɔ Dawid ta tso eƒe nuwɔnaa me tsonu vɔ̃awo katã me o. Ŋutsuvi si wodzi na Dawid la ku, eye dzigbãnya kple hlɔ̃nu geɖe va eƒe ƒomea dzi tso ɣemaɣi. Nuka gbegbee nye esi dona tsoa mawuvɔvɔ̃ si me gbɔdzɔ me!—Samuel II, 12:10-14; 13:10-14; 15:14.\n17. Gblɔ dzigbãnya si doana tsoa nuvɔ̃gbenɔnɔ me ƒe kpɔɖeŋu ɖeka.\n17 Egbea hã, Mawu mavɔ̃mavɔ̃ le agbenyuinɔnɔ nyawo gome ate ŋu ahe emetsonu vɔ̃ siwo agblẽ nu le ame ŋu vevie ɣeyiɣi didi vɛ nenema ke. Bu vevesese si gbegbe wòanye na srɔ̃nyɔnu aɖe esi wòse be, ye srɔ̃ŋutsu si nye Kristotɔ, si nɔ dɔ wɔm le duta la, nɔ agbegbegblẽ la ŋu kpɔ. Srɔ̃nyɔnua bɔbɔ tsyɔ asi mo hewó avi le nuxaxa ta. Aleke gbegbee wòasesẽ na srɔ̃ŋutsu sia be wòana srɔ̃a nagaka ɖe edzii enye esi! Woate ŋu aƒo asa na emetsonu vɔ̃ siawo tɔgbe to Mawu vɔvɔ̃ anukwaretɔe me.—Korintotɔwo I, 6:18.\nMawuvɔvɔ̃ Nana Míeƒoa Asa Na Nuvɔ̃ Wɔwɔ\n18. Nukae nye Satana ƒe taɖodzinu, eye mɔnu kawo ŋudɔ wòwɔna?\n18 Satana le ameƒomea ƒe agbenyuinɔnɔ me gblẽm alɔ tsɔtsɔe, eye Kristotɔ vavãwo koŋ ƒe nuteƒewɔwɔ mee wòdina be yeagblẽ. Be wòaɖo taɖodzinu sia gbɔ la, ewɔa míaƒe sidzenuwo—vevietɔ ŋku kple to—ŋudɔ tẽ tsɔ ɖoa míaƒe dzi kple susu gbɔ. (Efesotɔwo 4:17-19) Aleke nàwɔ nui ne wò ŋku kli amamaɖeɖefotowo, ame gblẽkuwo ƒe nuwɔna tɔŋkuwo, alo nèse nya ƒaƒã siwo medze to o le vome?\n19. Aleke mawuvɔvɔ̃ kpe ɖe Kristotɔ aɖe ŋu wòɖu tetekpɔ aɖe dzi?\n19 Bu nusi dzɔ ɖe André * si nye vifofo kple Kristotɔ hamemegã, eye wònye ɖɔkta le Europa dukɔ aɖe me, dzi ŋu kpɔ. Esime wòɖo André dzi be wòanɔ dɔ wɔm le kɔdzi zã me la, eƒe dɔwɔhati nyɔnuwo nɔ ahiãnyawo ŋlɔm ɖe agbalẽ kakɛ—siwo dzi lɔlɔ̃dzesiwo le—dzi va dana ɖe eƒe suɖui dzi. Woto mɔ sia dzi nɔa gbɔgblɔm nɛ be wòadɔ kpli yewo. André tɔ afɔ to sesĩe gbe wɔwɔ ɖe woƒe ahiãnyawo dzi. Gawu la, be wòaɖe eɖokui ɖa tso nɔnɔme gbegblẽ siawo me la, eyi ɖadi dɔ le afi bubu. Mawuvɔvɔ̃ nana wodzea nunya eye wòhea yayrawo vɛ, elabena fifia André nye ɣeyiɣi aɖe ƒe dɔwɔla le Yehowa Ðasefowo ƒe alɔdzedɔwɔƒe si le woƒe dukɔa me.\n20, 21. (a) Aleke mawuvɔvɔ̃ ate ŋu akpe ɖe mía ŋu míaƒo asa na nuvɔ̃ wɔwɔ? (b) Nuka me míadzro le nyati si kplɔe ɖo me?\n20 Ne ame aɖe nana eƒe susu nɔa nu gbegblẽwo dzi la, ate ŋu akplɔe de nɔnɔme aɖe si me wòadi be yeaɖɔli ƒomedodo xɔasi si le woa kple Yehowa dome la kple nane si mesɔ be wòawɔ o la me. (Yakobo 1:14, 15) Gake ne míevɔ̃a Yehowa la, míaƒo asa na—alo míatsri—modzakaɖeɖe, ame gblẽkuwo, teƒe siwo mesɔ míayi o, kple nuwɔna siwo ate ŋu ana míaƒe ŋudzɔnɔnɔ me nagbɔdzɔ. (Lododowo 22:3) Aleke kee wòaɖe fu na míi alo nuka kee wòahiã be míatsɔ asa vɔe o, womeɖi naneke o ne míetsɔ wo sɔ kple nusi Mawu ƒe ŋudzedzemakpɔmakpɔ ɖe ame ŋu agblẽ le mía ŋu. (Mateo 5:29, 30) Le nyateƒe me la, be míavɔ̃ Mawu bia be míaɖoe koŋ be míaƒo mía ɖokui ɖe nuwɔna makɔmakɔ aɖeke, siwo dometɔ aɖewoe nye amamaɖeɖe nuwɔna ƒomeviwo katã, me gbeɖe o, ke boŋ ele be míaɖe míaƒe “ŋku ɖa le nu dzodzrowo kpɔkpɔ ŋu.” Ne míewɔe alea la, míate ŋu aka ɖe edzi be Yehowa ‘alé míaƒe agbe ɖe te,’ eye ana míaƒe nuhiahiã vevi ɖesiaɖe mí.—Psalmo 84:12; 119:37.\n21 Vavãe, nu wɔwɔ le mawuvɔvɔ̃ me anukwaretɔe nye nusi me nunya le, si medoa ŋukpe ame gbeɖe o. Azɔ hã, enye nusi hea dzidzɔ vavãtɔ vɛ. (Psalmo 34:10) Míakɔ nya sia me nyuie le nyati si kplɔe ɖo me.\n^ mm. 3 Kpɔ nyati si nye “Biblia ƒe Nukpɔsusu: Aleke Nàvɔ̃ Lɔlɔ̃ ƒe Mawu Lae?” si dze le January 8, 1998 ƒe Nyɔ! si Yehowa Ðasefowo ta me.\n^ mm. 19 Míetrɔ ŋkɔa.\n• Kritstotɔwo ƒe nɔnɔme kawoe mawuvɔvɔ̃ lɔ ɖe eme?\n• Aleke mawuvɔvɔ̃ nana woɖua amegbetɔvɔvɔ̃ dzi?\n• Aleke míate ŋu aɖee afia be gbedodoɖa ŋuti nukpɔsusu nyuitɔ le mía si?\n• Aleke mawuvɔvɔ̃ ana míaƒo asa na nuvɔ̃ wɔwɔ?\nDawid srɔ̃ mawuvɔvɔ̃ to ŋkuléle ɖe Yehowa ƒe asinudɔwɔwɔwo ŋu me\nNe nɔnɔme si ate wò kpɔ va tu wò le vome la, nukae nàwɔ?


16 Amegbetɔ ɖoa nuwo ɖe eƒe dzi me,*Ke Yehowa gbɔe ŋuɖoɖo si dona le enu* tsona.+ 2 Ame ƒe mɔwo katã dzɔ* le eya ŋutɔ ŋkume,+Ke Yehowae dzroa dzimesusuwo* me kpɔna.+ 3 Tsɔ wò dɔ ɖe sia ɖe de asi na Yehowa,*+Ekema wò ɖoɖowo adze edzi. 4 Yehowa wɔ nu sia nu hena eƒe tameɖoɖo me vava,Ale be ame vɔ̃ɖi gɔ̃ hã natsrɔ̃ le vɔ̃dzɔgbe.+ 5 Ame sia ame si dana le eƒe dzi me la nye ŋunyɔ na Yehowa.+ Ka ɖe edzi be, womagbe tohehe na ame sia o. 6 Lɔlɔ̃ si nu metsina o kple nuteƒewɔwɔ ye wotsɔna léa avu ɖe vodada ta,+Eye Yehowa vɔvɔ̃e nana ame trɔna ɖa le vɔ̃ ŋu.+ 7 Ne ame aɖe ƒe zɔzɔme dze Yehowa ŋu la,Enana eƒe futɔwo ke hã nɔa ŋutifafa me kplii.+ 8 Nu ʋɛ si ŋu dzɔdzɔenyenye kpe ɖo la+Nyo wu nunɔamesi geɖe si ŋu madzɔmadzɔnyenye kpe ɖo.+ 9 Amegbetɔ wɔa ɖoɖo ɖe ale si wòazɔe ŋu le eƒe dzi me,Ke Yehowae fiaa mɔ eƒe afɔɖeɖewo.+ 10 Mawu ƒe afiatsotsoe wòle be wòanɔ fia ƒe nuyiwo dzi;+Mele be eƒe nu natrɔ gbo nya dzɔdzɔe o.+ 11 Nudzidzenu kple nudanu nyui tso Yehowa gbɔ;Nudakpe siwo katã le akplo me hã nye eƒe nuwɔwɔ.+ 12 Nu vɔ̃ɖi wɔwɔ nanye ŋunyɔnu na fiawo,+Elabena dzɔdzɔenyenyee wotsɔna lia ke fiazikpui.+ 13 Nuyi siwo dzi nya dzɔdzɔewo le lae dzea fiawo ŋu. Ame si gblɔa nya siwo le eteƒe lae wolɔ̃na.+ 14 Fia ƒe dziku le abe ku ƒe dɔla ene;+Ke nunyalae tsia enu.*+ 15 Ne fia kɔ mo ɖe ame ŋu la, agbee wònye;Eye eƒe ŋudzedzekpɔkpɔ ɖe ame ŋu le abe adametsiɖoɖo ene.+ 16 Ne nunya su ame si la, aleke mehenyo wu sikae o!+ Enyo be ame natia gɔmesese wu klosalo.+ 17 Nuteƒewɔlawo ƒe mɔ tata ƒoa asa na vɔ̃. Ame si léa ŋku ɖe eƒe zɔzɔme ŋu la kpɔa eƒe agbe* ta.+ 18 Dada doa ŋgɔ na gbegblẽ,Eye ɖokuidodoɖedzi doa ŋgɔ na anyidzedze.+ 19 Enyo be ame nabɔbɔ eɖokui* le ame fafawo dome,+Wu be woama aboyonu kple dadalawo. 20 Ame si ɖea nugɔmesese deto fiana le nyawo me la, nu adze edzi nɛ,*Eye dzidzɔtɔe nye ame si ɖoa dzi ɖe Yehowa ŋu. 21 Ame si si dzi nyanu le la, woayɔe be nugɔmesela,+Eye ame si ƒe numenyawo dzea to* la nana woxɔa eƒe nyawo dzi sena.+ 22 Gɔmesese deto la, agbevudo wònye na ame siwo si wòle,Ke bometsilawo ŋutɔwo ƒe bometsitsie nye woƒe tohehe. 23 Nunyala ƒe dzi nana eƒe nu dzea nunya,+Eye wònana woxɔa eƒe nyawo dzi sena. 24 Nya dzeto la, anyixe wònye,Evivina na luʋɔ,* eye wòdaa gbe le ƒuwo ŋu.+ 25 Ame aɖewo ƒe mɔ dzɔ le woawo ŋutɔ ŋkume,Ke eƒe nuwuwu nye ku ƒe mɔ.+ 26 Nu si le dɔwɔla dzrom* lae nana wòwɔa dɔ sesẽElabena eƒe dɔwuamee* ƒoa du ɖe ete.+ 27 Yakame hea nu vɔ̃ɖi ɖe go;+Eye eƒe nuƒo le abe dzo binu ene.+ 28 Gedila* dea dzre aƒe,+Eye ameŋugblẽla maa xɔlɔ̃wo dome.+ 29 Ŋutasẽla blea ehavi nu,Eye wòkplɔnɛ toa mɔ manyomanyo dzi. 30 Emiaa ŋku ɖe ame ne ele vɔ̃ ɖom ɖe tame. Edaa nuyi ɖe nuyi dzi ta, ke hã ewɔa vɔ̃ dea goe pɛpɛpɛ. 31 Ta ƒowɔ nye atsyɔ̃fiakuku,*+Ne wokpɔe le dzɔdzɔenyenye ƒe mɔ dzi.+ 32 Ame si gbɔa dzi ɖi blewu+ la nyo wu kalẽtɔ,Eye ame si léa eƒe dziku nu* la nyo wu duwo xɔla.+ 33 Wodzidzea nu ɖe nu dzi le akɔ,+Ke Yehowa gbɔe nyametsotso ɖe sia ɖe tsona.+


2 Mose 26 | Biblia Le Internet Dzi | Xexe Yeye Gɔmeɖeɖe\nAvɔgbadɔ la (1-37)\nAgbadɔvɔ la (1-14)\nƲuƒowo kple anyinɔwo (15-30)\nXɔmetsovɔ kple mɔnuvɔ (31-37)\n26 “Eye nàtsɔ agbadɔvɔ ewo, siwo wolɔ̃ kple ɖeti ɣi biɖibiɖi dada, ka blɔtɔ, alẽfuka si wode ama aɖabɛ dzĩtɔe kple ka dzĩ la, awɔ avɔgbadɔ+ la. Aɖaŋuvɔlɔ̃la nalɔ̃ kerubiwo+ ɖe wo me. 2 Agbadɔvɔ ɖe sia ɖe nadidi abɔklugui* blaeve vɔ enyi, eye wòakeke abɔklugui ene. Dzidze ɖeka nanɔe na agbadɔvɔawo katã.+ 3 Woatɔ agbadɔvɔ atɔ̃ atsiã ɖe wo nɔewo nu, eye woatɔ agbadɔvɔ atɔ̃ bubu atsiã ɖe wo nɔewo nu. 4 Tsɔ ka blɔtɔ wɔ ka kotoewo ɖe agbadɔvɔ gbãtɔ si wotɔ tsiã la ƒe go ɖeka, nàwɔe alea ke ɖe agbadɔvɔ evelia si wotɔ tsiã la hã ƒe go kemɛ, le afi si woakpe wo le. 5 Ka kotoeawo nanye blaatɔ̃ le agbadɔvɔ gbãtɔa ƒe go ɖeka, eye woanye blaatɔ̃ le agbadɔvɔ evelia hã ƒe go kemɛa, eye woasɔ ɖe wo nɔewo nu le afi si woakpe wo le. 6 Tsɔ sika tu gavi blaatɔ̃, eye nàtsɔ gaviawo aku agbadɔvɔ eveawo ne woakpe azu agbadɔvɔ ɖeka na avɔgbadɔ la.+ 7 “Eye nàtsɔ gbɔ̃fu+ alɔ̃ avɔ wuiɖekɛ be woatsɔ agba avɔgbadɔ la.+ 8 Agbadɔgbavɔ ɖe sia ɖe nadidi abɔklugui blaetɔ̃, eye wòakeke abɔklugui ene. Dzidze ɖeka nanɔe na agbadɔgbavɔ wuiɖekɛawo. 9 Tɔ agbadɔgbavɔ atɔ̃ tsiã ɖe vovo, eye nàgatɔ ade mamlɛawo hã atsiã ɖe vovo, eye nàŋe agbadɔgbavɔ adelia si akɔ ɖe agbadɔa ŋgɔ la me ɖe eve. 10 Wɔ ka kotoe blaatɔ̃ ɖe agbadɔgbavɔ si wotɔ tsiã ɖekae la ƒe nugbɔ le go ɖeka dzi, kple ka kotoe blaatɔ̃ ɖe agbadɔgbavɔ evelia si wotɔ tsiã ɖekae la ƒe nugbɔ le go kemɛa dzi le afi si woakpe wo le. 11 Tsɔ akɔbli wɔ gavi blaatɔ̃, eye nàtsɔ gaviawo aku ka kotoeawo, be agbadɔgbavɔ la nakpe azu ɖeka. 12 Agbadɔgbavɔ la ƒe akpa si tsi edzi la naɖiɖi va anyime. Esi tsi edzi ƒe afã naɖiɖi ɖe anyime le avɔgbadɔ la megbe. 13 Eye agbadɔgbavɔ siwo agbɔ edzi le avɔgbadɔa ƒe didimekpa eveawo dzi la naɖiɖi ava anyime abɔklugui ɖeka be wòabu avɔgbadɔa ŋu le axa si kple axa kemɛ. 14 “Azɔ gatsɔ agbogbalẽ si wode ama dzĩi la gba agbadɔ la, eyome nàgatsɔ nyogbalẽ hã agba edzi.+ 15 “Eye nàtsɔ akasiati akpa ʋuƒo+ siwo woatu na avɔgbadɔ la.+ 16 Ʋuƒo ɖe sia ɖe nakɔ abɔklugui ewo, eye wòakeke abɔklugui ɖeka kple afã. 17 Kpa ʋuƒo ɖe sia ɖe ale be zɔvi eve nanɔ eƒe nugbɔ eye woanɔ akasa nu. Alea nàwɔ avɔgbadɔ la ƒe ʋuƒoawo katãe. 18 Kpa ʋuƒoawo na avɔgbadɔ la ale be ʋuƒo blaeve nanɔ eƒe axa si trɔ ɖe anyiehe. 19 “Tsɔ klosalo wɔ anyinɔ+ blaene ɖe ʋuƒo blaeveawo te: anyinɔ eve nanɔ ʋuƒo ɖe sia ɖe si ƒe nugbɔ zɔvi eveawo le la te, eye anyinɔ eve nanɔ ʋuƒo siwo kplɔe ɖo la hã dometɔ ɖe sia ɖe te hena zɔvi eveveawo.+ 20 Eye nàkpa ʋuƒo blaeve ɖe avɔgbadɔ la ƒe axa evelia, si nye dziehekpa dzi 21 kple woƒe anyinɔ blaene siwo wotsɔ klosalo wɔ la. Anyinɔ eve nanɔ ʋuƒo ɖeka te, eye anyinɔ eve nanɔ ʋuƒo siwo kplɔe ɖo la hã dometɔ ɖe sia ɖe te. 22 Eyome nàkpa ʋuƒo ade siwo woatu na avɔgbadɔa ƒe megbe le ɣetoɖoƒekpa dzi.+ 23 Kpa ʋuƒo eve woanye avɔgbadɔ la ƒe dzogoedzitiwo le eƒe megbekpa eveawo dzi. 24 Woanye ʋuƒo eve ƒokpli tso gɔme va se ɖe tame le gavi gbãtɔa gbɔ. Aleae dzogoedziti eveawo anɔ. 25 Woanɔ ʋuƒo enyi, siwo te woawɔ klosalo ƒe anyinɔ wuiade ɖo; anyinɔ eve nanɔ ʋuƒo ɖeka te, eye anyinɔ eve nanɔ ʋuƒo siwo kplɔe ɖo la hã dometɔ ɖe sia ɖe te. 26 “Tsɔ akasiati kpa xɔblati atɔ̃ na ʋuƒo siwo le avɔgbadɔ la ƒe axa ɖeka,+ 27 kple xɔblati atɔ̃ na ʋuƒo siwo le avɔgbadɔ la ƒe axa evelia, kpakple xɔblati atɔ̃ na ʋuƒo siwo le avɔgbadɔ la ƒe megbekpa dzi, si le ɣetoɖoƒe gome. 28 Xɔblati domedometɔ si le ʋuƒoawo titina la nadidi tso go si dzi va se ɖe go kemɛ dzi. 29 “Fa sika ɖe ʋuƒoawo ŋu,+ eye nàtsɔ sika awɔ gaviwo ɖe wo ŋu be woalé xɔblatiawo, eye nàfa sika ɖe xɔblatiawo ŋu. 30 Tu avɔgbadɔ la ɖe eƒe nɔnɔme si woɖe fia wò le toa dzi la nu.+ 31 “Tsɔ ka blɔtɔ, alẽfuka si wode ama aɖabɛ dzĩtɔe, ka dzĩ kple ɖeti ɣi biɖibiɖi dada lɔ̃ xɔmetsovɔ,+ eye aɖaŋuvɔlɔ̃la nalɔ̃ kerubiwo ɖe wo me. 32 Eye nàtsii ɖe sɔti ene siwo wotsɔ akasiati kpa hefa sika ɖe wo ŋu la ŋuti. Tsɔ sika wɔ wo ŋuti nulénuawo, eye nàtsɔ klosalo awɔ anyinɔ ene na sɔtiawo. 33 Nàtsi xɔmetsovɔ la ɖe gaviawo te, eye nàtsɔ Ðaseɖiɖiɖaka+ la ada ɖe afi ma le xɔmetsovɔ la godo. Xɔmetsovɔ lae anye dometsotso si anɔ Kɔkɔeƒe+ la kple Kɔkɔeƒewo Ƒe Kɔkɔeƒe+ la dome na mi. 34 Eye nàtsɔ nutunu la aɖo Ðaseɖiɖiɖaka la nu, le Kɔkɔeƒewo Ƒe Kɔkɔeƒe la. 35 “Eyome nàtsɔ kplɔ̃ la ada ɖe xɔmetsovɔ la ŋgɔ, eye akaɖiti+ la nanɔ avɔgbadɔ la ƒe anyiehekpa dzi adze ŋgɔ kplɔ̃ la; ke kplɔ̃ la nanɔ dziehekpa dzi. 36 Eye nàtsɔ ka blɔtɔ, alẽfuka si wode ama aɖabɛ dzĩtɔe, ka dzĩ kple ɖeti ɣi biɖibiɖi dada alɔ̃ mɔnuvɔ na agbadɔ la.+ 37 Tsɔ akasiati kpa sɔti atɔ̃ eye nàfa sika ɖe wo ŋuti ne woatsi mɔnuvɔ la ɖe wo ŋu. Tsɔ sika wɔ wo ŋuti nulégaviwo, eye nàtsɔ akɔbli awɔ anyinɔ atɔ̃ na sɔtiawo.


VIDADA dzetugbee kpɔdzidzɔ aɖe si si vi ene le ye Roxana * nye, eye enye amekola bubume aɖe si le Anyiehe Amerika srɔ̃. Nyɔnua gblɔ be: “Nyɔnuwo doa vivi ɖe nye aƒetɔ ŋu ale gbegbe, eye ŋutsuwo lɔ̃ eƒe nya gbɔ.” Gake gbegblẽƒe aɖe le Roxana srɔ̃a ŋu, esi wo xɔlɔ̃ kplikplikpliwo gɔ̃ hã mekpɔna o. “Ame ɖivɔvɔ̃ aɖee wònye le aƒeme. Eʋãa ŋu akpa.”\nRoxana tsi dzodzodzoe esime wòyi eƒe nyaa dzi. “Kwasiɖa ʋɛ aɖewo le míaƒe srɔ̃ɖeɖe megbe koe kuxia te mododoɖa. Nɔvinyeŋutsuwo kple nɔnye ɖi tsa va srã mí kpɔ, eye dzi dzɔm míeɖo dze ko nu hahaha. Gake esi wotrɔ dzo la, nye aƒetɔ do dziku heliheli helém xlã ɖe zikpui me anyratɔe. Nyemexɔe se kura be eyae nɔ nu wɔm nenema o.”\nNublanuitɔe la, Roxana ƒe xaxaa ƒe gɔmedzedze koe nudzɔdzɔ ma nye, elabena le ƒe siwo katã va yi me la, eƒoƒo dzi koe wòle ɣesiaɣi. Edze abe ɖe ŋlɔmiwɔwɔa zu nɔnɔme tsiamesi ene. Ne Roxana srɔ̃a ƒoe vɔ la, eɖea kuku vevie hedoa ŋugbe be yemegale ewɔ ge akpɔ gbeɖe o. Eƒe agbenɔnɔ trɔna vie—hena ɣeyiɣi aɖe ya teti. Emegbe, ŋɔdzinuwɔwɔa gadzea egɔme ake. Roxana gblɔ be: “Mebunɛ ɣesiaɣi be ɖewohĩ atrɔ azɔ. Ne mesi dzo gɔ̃ hã la, megatrɔna yia egbɔ godoo.”\nRoxana ƒe vɔvɔ̃e nye be gbeɖeka la, ye srɔ̃a ƒe anyrawɔwɔa ava dzi ŋɔ ɖe edzi kura. Egblɔ be: “Edo ŋɔdzi nam be yeawu mía kple ɖeviawo ahawu ye ɖokui. Gbeɖeka etsɔ sakisi ɖo nye ve dzi. Ɣebubuɣi edo ŋɔdzi nam kple tu, etsɔe ɖo nye tonu be yeadae! Mawue ve nunye be kpe menɔ tua me o, gake dzidziƒoame ɖeɖe na meku kloe.”\nWozia Kpi Boŋ\nNyɔnu miliɔn gbogbo aɖewo kpea fu le ŋutsu sẽŋutawo si me abe Roxana ene. * Wo dometɔ geɖe zia kpi ɖe nusi me tom wole la dzi. Woƒe susue nye be maɖe vi aɖeke ne yewona amewo nya o. Wogblɔna be ɖeko ŋutsu siwo ƒoa wo srɔ̃wo dometɔ geɖe gblɔ be aʋatsoe woka ɖe yewo si hegblɔa nya siawo tɔgbe be, “Nya vivinatɔe srɔ̃nye nye” alo “Eɖea ami ɖe nya akpa.”\nEnye nublanuinya be vɔvɔ̃ ɖoa nyɔnu geɖe ɣesiaɣi be woadze yewo dzi le teƒe ɖeka kolia si wòle be woase le wo ɖokui me be yewole dedie le wu—si nye woa ŋutɔwo ƒeme. Gake zi geɖe la, nuveviwɔamelaawo boŋ nue wosea veve ɖo. Le nyateƒe me la, edzi menya xɔna sena na ame aɖewo be ŋutsu si dze na amewo be enye dukɔmevi si ŋu bubu le aƒo srɔ̃a o. Bu nusi dzɔ ɖe nyɔnu aɖe si ŋkɔe nye Anita dzi esime wòʋu go ŋutasẽnu siwo srɔ̃a si ŋu amewo dea bubui vevie wɔna ɖe eŋu la ŋu kpɔ. “Míaƒe amenyanyɛ aɖe gblɔ nam be: ‘Ameŋugblẽnya kae nye ma gblɔm nèle le bubume sia ŋu?’ Ame bubu gblɔ be nyee anya nɔ dziku dom nɛ! Esi nye aƒetɔ ƒe nuwɔna va dze go vɔ gɔ̃ hã la, xɔ̃nye aɖewo te wo ɖokui ɖeɖe ɖa le ŋunye. Woƒe susue nye be ɖe wòle be mado dzi anɔ enu hafi elabena ‘nenema koe ŋutsuwo le.’”\nAbe alesi Anita ƒe nyaa ɖee fia ene la, esesẽna na ame geɖe be woaxɔe se be amewo sẽa ŋuta le woa ŋutɔwo srɔ̃wo ŋu. Nukae naa ŋutsu sẽa tagbɔ le nyɔnu si wòbe yelɔ̃ ŋu nenema gbegbe? Aleke woate ŋu akpe ɖe amesiwo ŋu wosẽa ŋuta le la ŋui?\n^ mm. 7 Míelɔ̃ ɖe edzi be wosẽa ŋuta le ŋutsu geɖe hã ŋu. Gake numekukuwo ɖee fia be nyɔnuwoe woate ŋu awɔ nuvevii wu eye wo tɔ nue asẽ wu. Eyata nyɔnu siwo ŋu wosẽ ŋuta le ŋue míeƒo nu tsoe le nyati siawo me.\nNusiwo Aƒemeŋutasesẽ Lɔ Ðe Eme\nLe Dukɔ Ƒoƒuawo ƒe Nyametsotso Ku Ðe Ŋutasesẽ le Nyɔnuwo Ŋu Ðeɖeɖa me la, nyagbe “ŋutasesẽ le nyɔnuwo ŋu” ate ŋu afia “ŋutasẽnu ɖesiaɖe si ŋutsu awɔ ɖe nyɔnu ŋu si ana alo ate ŋu ana nuvevi nawɔ nyɔnuwo alo woakpe fu le ŋutilã, gbɔdɔdɔ gome alo le susume, nuwɔna mawo tsɔtsɔ ado ŋɔdzi na wo, ŋlɔmiwɔwɔ le wo ŋu alo wo dzi zizi, eɖanye le dutoƒo alo le ɣaɣlaƒe o hã le eme.” Ŋutasẽnu siawo dometɔ aɖewoe nye “fuwɔwɔ ame ƒe ŋutilã, le gbɔdɔdɔ me kple susume le ƒomea kple nutoa me, kpakple nyɔnuwo ƒoƒo, nyɔnuviwo gbɔ dɔdɔ sesẽe, ŋutasesẽ le nyɔnuwo ŋu ɖe tabianu ta, ame srɔ̃ gbɔ dɔdɔ sesẽe, nyɔnuwo ƒe likuti lalã ɖa kpakple dekɔnu me nuwɔna bubu siwo gblẽa nu le nyɔnuwo ŋu.”\nƉoe Ɖe Amewo Ɖoe Ɖe Amewo “Ðewohĩ Atrɔ Azɔ”\ng01 11/8 axa 3-4


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Gujarati Hiligaynon Hindi Hungarian Igbo Indonesian Italian Japanese Kannada Kirghiz Korean Lithuanian Malayalam Myanmar Norwegian Polish Portuguese Punjabi Rarotongan Romanian Russian Samoan Sepedi Silozi Sinhala Slovak Slovenian Spanish Swahili Swedish Thai Turkish Ukrainian Urdu\nLE DUKƆ geɖe me la, enye nu si bɔ be ŋutsu kple nyɔnu kaa atam na wo nɔewo le woƒe srɔ̃ɖegbe, esime nyɔnua kaa atam be yeade bubu yesrɔ̃ ŋu. Ke hã, nyateƒenya si nye be srɔ̃ŋutsu nanye ta na srɔ̃nyɔnu la ŋububu kua dzi na nyɔnu geɖe. Na míakpɔ nu si Biblia fia ku ɖe nya sia ŋu ɖa. Àkpɔe be nu si Biblia gblɔ tso tanyenye ŋu dɔ wɔwɔ ŋu la da sɔ eye wòɖea vi hã.\nAle Si Mawu Ðoe Be Woawɔ Tanyenyea Ŋu Dɔ\nNya vevi si Biblia gblɔ tso tanyenye ŋu dɔ wɔwɔ ŋu la dze le Efesotɔwo 5:22-24, afi si gblɔ be: “Srɔ̃nyɔnuwo nebɔbɔ wo ɖokuiwo na wo srɔ̃wo, abe ale si woabɔbɔ na Aƒetɔ la ene, elabena ŋutsue nye ta na srɔ̃a, abe ale si Kristo la hã nye ta na hame la ene . . . Le nyateƒe me la, abe ale si hame la bɔbɔa eɖokui na Kristo la ene la, srɔ̃nyɔnuwo hã nebɔbɔ wo ɖokuiwo na wo srɔ̃wo [nenema ke] le nu sia nu me.” Esi wònye ŋutsue “nye ta na srɔ̃a” ta la, ŋutsuae wòle na be wòaxɔ ŋgɔ le ƒomea me, eye ele na srɔ̃a be wòawɔ ɖe eƒe mɔfiafia dzi ahade bubu eƒe tanyenye ƒe ɖoƒea ŋu.—Efesotɔwo 5:33.\nEsi wòle na srɔ̃ŋutsu ŋutɔ hã be wòabɔbɔ ɖe Mawu kple Kristo te ta la, seɖoƒe li na eƒe tanyenyea ŋu dɔ wɔwɔ. Mekpɔ mɔ ana srɔ̃a nada Mawu ƒe sewo dzi alo ana wòawɔ nu si tsi tsitre ɖe eƒe dzitsinya si wòtsɔ Biblia na hehee la ŋu o. Togbɔ be seɖoƒe li na ŋutsua le eƒe tanyenyea ŋu dɔ wɔwɔ me hã la, Mawu tsɔ nyametsotso veviwo wɔwɔ le ƒomea me ƒe agba ɖo eyama dzi.—Romatɔwo 7:2; 1 Korintotɔwo 11:3.\nBiblia de se na srɔ̃ŋutsu be wòawɔ eƒe tanyenyea ŋu dɔ ɖokuitɔmadimaditɔe to srɔ̃a ƒe nyonyo tsɔtsɔ ɖo nɔƒe gbãtɔ me. Efesotɔwo 5:25 gblɔ be: “Srɔ̃ŋutsuwo, miyi edzi mialɔ̃ mia srɔ̃wo, abe ale si ko Kristo la hã lɔ̃ hame la, eye wòtsɔ eɖokui na ɖe eta la ene.” Srɔ̃ŋutsu si srɔ̃a Kristo ƒe kpɔɖeŋu si ɖeke mesɔ kpli o, le lɔlɔ̃ɖeɖefia me, la mewɔa eƒe tanyenyea ŋu dɔ ɖokuitɔdiditɔe o.\nGakpe ɖe eŋu la, Biblia bia tso ŋutsu si be wòanɔ anyi kple srɔ̃a ‘le nunya me.’ (1 Petro 3:7) Esia lɔ nu geɖe ɖe eme wu dzesidede vovototo siwo le ŋutsu kple nyɔnu dome le ŋutilã kple seselelãme gome ko. Ele be wòase srɔ̃a ƒe nuhiahiãwo gɔme.\n‘Wò Zɔhɛ Wònye’\nÐe srɔ̃nyɔnu ƒe ɖokuibɔbɔ ɖe srɔ̃a te bia be magblɔ eƒe nukpɔsusu oa? Bu Sara, si ŋu Biblia ƒo nu tso be eɖo kpɔɖeŋu nyui na nyɔnuwo le ale si wòbɔbɔ eɖokui na srɔ̃a Abraham ta la ŋu kpɔ. (1 Petro 3:5, 6) Ebɔbɔ eɖokui nɛ le nu gãwo kple nu suewo me, tso dzodzo le aƒe nyui aɖe me aɖazu mɔzɔla siwo nɔa ʋuʋum tso teƒe yi teƒe le agbadɔwo me dzi, va se ɖe biabia tso esi kpata be wòaɖa nu na ame dzrowo dzi. (1 Mose 12:5-9; 18:6) Ke hã, esi ŋkubiãnya aɖe va do mo ɖa la, eɖe eƒe nukpɔsusu si to vovo na Abraham tɔ la gblɔ enuenu. Esia dzɔ esime wònɔ didim be Abraham nanya via ŋutsuvi ŋgɔgbea, Ismael, kple eƒe kosi, Hagai, ɖa le aƒea me. Mawu mebu fɔ Sara o, ke boŋ egblɔ na Abraham be ‘wòaɖo toe.’ Le ɣeyiɣi mawo katã me la, Sara yi edzi bɔbɔ eɖokui ɖe Abraham te to esinukpɔkpɔ be eya ŋutɔ nawɔ nyametsotsoa tsɔ wu be yeanya Hagar kple Ismael do go le ye ɖokui si.—1 Mose 21:8-14.\nSara ƒe kpɔɖeŋua ɖee fia be, le esi srɔ̃ŋutsuwo nanɔ aƒetɔ ɖum ɖe wo srɔ̃wo dzi madzemadzee teƒe la, ɖe wòle boŋ be srɔ̃nyɔnu nanye srɔ̃a ƒe “zɔhɛ,” ɖoƒe si ŋu bubu le. (Maleaxi 2:14) Abe ŋutsua ƒe zɔhɛ ene la, nyɔnua wɔa akpa vevi aɖe le ƒomea ƒe nyametsotsowo wɔwɔ me, eye ŋusẽ aɖe si nu le esi le ƒomea me, si lɔa aƒea me kple ƒomea ƒe ganya aɖewo gɔ̃ hã, gbɔ kpɔkpɔ ɖe eme zi geɖe. Gake esi wònye srɔ̃ŋutsuae nye ƒomea ƒe ta ta la, eƒe agbae wònye be wòawɔ nyametsotso mamlɛa.—Lododowo 31:10-31; 1 Timoteo 5:14.\nBubudede Gɔmeɖoanyila La Ŋu\nYehowa Mawu wɔ ŋutsu kple nyɔnu heɖo srɔ̃ɖeɖe anyi abe woƒe ɖekawɔwɔ kadodo kɔkɔe ene. (1 Mose 2:18-24) Egblɔ akpa si wòle be srɔ̃ŋutsu kple srɔ̃nyɔnu siaa nawɔ be woakpɔ dzidzɔ gãtɔ kekeake la na wo.—5 Mose 24:5; Lododowo 5:18.\nEsi Yehowae nye srɔ̃ɖeɖe Gɔmeɖoanyila ta la, gome kple ŋutete siaa le esi be wòaɖo dzidzenu siwo dzi woazɔ ɖo le srɔ̃ɖeɖe me la anyi. Srɔ̃tɔ siwo wɔa woƒe akpa dzi, eye wowɔna ɖe tanyenye ƒe ɖoɖo si Mawu ɖo anyi la dzi, menye le esi wòɖea vi na wo ɖeɖe ko ta o, ke le esi wodi be yewoade bubu Mawu ŋu ta la, wokpɔa amenuveve kple kpekpeɖeŋu geɖe tso egbɔ.—g08-E 01.\n▪ Ame kae ɖo kpɔɖeŋu nyuitɔ kekeake ɖi le tanyenye ŋu dɔ wɔwɔ me?—Efesotɔwo 5:25.\n▪ Ðe Mawu ɖo seɖoƒe na srɔ̃ŋutsu ƒe tanyenye ŋu dɔ wɔwɔa?—1 Korintotɔwo 11:3.\n▪ Taɖodzinu kae le srɔ̃ɖeɖe kple tanyenye ƒe ɖoɖoa ŋu?—Lododowo 5:18.\nKristo sɔsrɔ̃ le tanyenye ŋu dɔ wɔwɔ me hea dzidzɔ kple dzidzeme vanɛ na ŋutsu kple srɔ̃a siaa\nƉoe Ɖe Amewo Ɖoe Ɖe Amewo Nu Kae Wòfia Be Srɔ̃ŋutsue Nye Ta?\ng 1/08 axa 20-21


Filipitɔwo 2 | Biblia Le Internet Dzi | Xexe Yeye Gɔmeɖeɖe (1984)\n2 Eya ta ne dzideƒo aɖe li le Kristo me, ne lɔlɔ̃ ƒe akɔfafa aɖe li, ne ɖetsɔleme na ame nɔewo ƒe gbɔgbɔ aɖe li, ne lɔlɔ̃ kple dɔmetɔtrɔwo li la, 2 mina nye dzidzɔ la nade blibo to esia me: be susu ɖeka kple lɔlɔ̃ ɖeka nanɔ mia si, miawɔ ɖeka le luʋɔ me, mialé tamesusu ɖeka me ɖe asi, 3 miagawɔ naneke le dzrehehe ta alo le ɖokuiŋububu akpa ta o, ke boŋ miatsɔ ɖokuibɔbɔ abu ame bubuwo be wonye gã wu mi, 4 eye miaƒe ŋku naganɔ mia ŋutɔwo ƒe nuwo ƒe nyonyo ɖeɖe ko ŋu o, ke nenɔ ame bubuwo tɔ hã ƒe nyonyo ŋu. 5 Tamesusu ƒe nɔnɔme sia si nɔ Kristo Yesu me la nenɔ miawo hã mia me, 6 ame si, togbɔ be enɔ Mawu ƒe nɔnɔme me hã la, susu aɖeke meva tame nɛ be yeaʋli ɖoƒe, si nye be ye kple Mawu yewoasɔ o. 7 Ao, ke boŋ eɖi gbɔlo eɖokui, eye wòtsɔ kluvi ƒe nɔnɔme, eye wòva nɔ abe amegbetɔwo ene. 8 Nu si gawu emae nye be, esi wòkpɔ eɖokui le amegbetɔ ƒe nɔnɔme me la, ebɔbɔ eɖokui, eye eɖo to yi ɖa se keke ku me ke, ɛ̃, yi ɖase ku me ke le fuwɔameti ŋu. 9 Susu sia tututu hã tae Mawu doe ɖe dzi wòle nɔƒe kɔkɔ aɖe, eye wòlɔ̃ faa tsɔ ŋkɔ si ƒo ŋkɔ bubu ɖe sia ɖe ta la nɛ, 10 bene ame siwo le dziƒo kple ame siwo le anyigba dzi kpakple ame siwo le anyigba te la nadze klo le Yesu ƒe ŋkɔ me, 11 eye aɖe sia aɖe naʋu eme be Yesu Kristoe nye Aƒetɔ la, hena Mawu Fofo la ƒe kafukafu. 12 Eya ta nye lɔlɔ̃tɔwo, ale si mieɖoa to ɣesiaɣi, menye le nye anyinɔɣi ɖeɖe ko o, ke boŋ geɖe wu azɔ si nyemele mia gbɔ o la, miyi edzi miatsɔ vɔvɔ̃ kple dzodzo nyanyanya anɔ miaƒe ɖeɖekpɔkpɔ ŋuti dɔ la wɔm; 13 elabena Mawue nye ame si le dɔ wɔm le mia me, bene didi kple nuwɔwɔ siaa nanɔ mia me le nu si dze eŋu la nu. 14 Miyi edzi miawɔ nuwo katã liʋiliʋilili kple nyaʋiʋli manɔmee, 15 bene miazu mokakamanɔŋutɔwo kple fɔmaɖilawo, Mawu ƒe vi siwo ŋu ɖiƒoƒo aɖeke mele o le dzidzime gɔglɔ̃ totro titina, ame siwo dome miele keklẽm le abe akaɖiwo ene le xexea me, 16 esi mieléa agbenya la me ɖe asi goŋgoŋ, bene makpɔ susu si ta matso aseye ɖo le Kristo ƒe ŋkeke la dzi, be nyemeƒu du dzodzro alo wɔ dɔ sesĩe dzodzro o. 17 Ke ne wotsɔm le kɔkɔm ɖe dutoƒo subɔsubɔdɔ ƒe vɔsa, si gbɔ xɔse kplɔ mi va, la dzi abe nunovɔsa ene hã la, dzi le dzɔyem, eye mele dzidzɔ kpɔm kpli mi katã. 18 Nenema kee miawo hã dzi nedzɔ mi, eye mikpɔ dzidzɔ kplim. 19 Le gonyeme la, mele mɔ kpɔm le Aƒetɔ Yesu me be madɔ Timoteo aɖo ɖe mia gbɔ kpuie, be ne menya ale si nuwo le edzi yim le mia gbɔ la, ne mazu luʋɔ kpɔdzidzɔ. 20 Elabena ame aɖeke mele asinye, si ƒe nɔnɔme sɔ kple etɔ, si alé be na mi vavã le nu siwo ku ɖe mia ŋu la gome, de enu o. 21 Elabena ame susɔeawo katã le woawo ŋutɔwo ƒe nyonyo dim, menye Kristo Yesu tɔ o. 22 Gake mienya ale si wòɖee fia be yedze, si nye be, abe vi kple tɔ ene la, mía kplii míewɔ dɔ abe kluviwo ene le nya nyui la dodo ɖe ŋgɔ me. 23 Eya ta ame siae mele mɔ kpɔm be madɔ ɖa, ne menya ale si nuwo anɔ nam teti ko. 24 Ɛ̃, kakaɖedzi le asinye le Aƒetɔ la me be, nye ŋutɔ hã mava kpuie. 25 Ke hã, mekpɔe be ehiã be madɔ Epafrodito, si nye nɔvinye kple nye hadɔwɔla kpakple hatisrafo, gake wònye miawo ya miaƒe ame dɔdɔ kple nye nu hiahiãwo ƒe subɔla la, ɖe mi, 26 esi wònye ele edzrom vevie be yeakpɔ mi katã, eye wòlé blanui elabena miese be eva dze dɔ, la ta. 27 Ɛ̃, eva dze dɔ vavã de kuku ge kloe; gake Mawu kpɔ nublanui nɛ, le nyateƒe me la, menye na eya ɖeɖe ko o, ke na nye hã, bene nuxaxa nagakpe nuxaxa nam o. 28 Eya ta metsi dzi vevie be maɖoe ɖe mi, be ne miekpɔe la, dzi nagadzɔ mi ake, eye nye hã nye nuxaxa dzi naɖe kpɔtɔ geɖe wu. 29 Eya ta mixɔe abe ale si miewɔna ɖaa ene le Aƒetɔ la me kple dzidzɔ blibo; eye miyi edzi mianɔ ame siawo ƒomevi bum ame veviwoe, 30 elabena Aƒetɔ la ƒe dɔwɔwɔ tae wòde kuku ge kloe ɖo, eye wòtsɔ eƒe luʋɔ de afɔku me, bene wòaxɔ ɖe mia teƒe le afi sia asubɔm.


GBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Icelandic Iloko Indonesian Italian Japanese Kannada Kikaonde Kikuyu Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Malayalam Maltese Marathi Myanmar Nepali Norwegian Oromo Pangasinan Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tamil Telugu Thai Tigrinya Tok Pisin Tsonga Turkish Twi Ukrainian Urdu Vietnamese Waray-Waray Xhosa Zulu\nVideofefewo ƒoƒo zu numame na Jenni. Egblɔ be: “Meƒoa videofefewo gaƒoƒo enyi gbe sia gbe, eye nye ŋutɔ mekpɔe be ezu kuxi sesẽ aɖe nam.”\nDennis tee kpɔ be yeanɔ anyi kwasiɖa ɖeka elektrɔnikmɔ̃wo kple Internet mazamazãe. Gake gaƒoƒo 40 ko wòte ŋu wɔ.\nMenye sɔhɛwoe Jenni kple Dennis nye o. Jenni nye vidada si si vi ene le eye wòxɔ ƒe 40. Dennis ya xɔ ƒe 49.\nÈZÃA mɔ̃ɖaŋunuwoa? * Ame geɖewo alɔ̃ be yewozãnɛ, eye naneke megblẽ le eŋu o. Elektrɔnikmɔ̃wo wɔa akpa vevi aɖe le dɔwɔnyawo, hadomegbenɔnɔ kple modzakaɖeɖe me.\nGake abe ale si wòle le Jenni kple Dennis gome ene la, ame geɖewo zãa mɔ̃ɖaŋunu siawo dometɔ aɖewo fũu akpa. Le kpɔɖeŋu me, Nicole si xɔ ƒe 20 gblɔ be: “Etena ɖe dzinye be magblɔe, gake nyateƒeae nye be nye asitelefon ye va zu xɔ̃nye vevitɔ. Mekpɔa egbɔ be ele gbɔnye ɣesiaɣi. Ne mele teƒe aɖe si asitelefon mele dɔ wɔm le o la, metsia dzodzodzoe eye ne gaƒoƒo afã va yi la, medina vevie be makpɔ ɖa be ame aɖe ŋlɔ nane ɖo ɖem hã. Eɖi kokoe vie!”\nAme aɖewo tsɔa mɔ̃ɖaŋunu aɖewo dana ɖe wo ɖokui gbɔ tsɔ nɔa nyatakaka yeyewo xɔm le zã me. Eye ne woƒe mɔ̃ɖaŋunua mele wo gbɔ o la, woƒe lãme mekɔna o. Numekula aɖewo yɔ nɔnɔme sia be numame, ate ŋu anye be mɔ̃ɖaŋunuwo katã alo internet loo alo asitelefon deŋgɔwo zazãe zu numame na wo. Ame aɖewo medina be yewoayɔ nɔnɔme sia be “numame” o, eya ta woyɔnɛ boŋ be kuxi alo dzodzro si nu sẽ.\nEɖanye ŋkɔ ka kee numekulawo yɔ na mɔ̃ɖaŋunuwo mazamazã nyuie o, ate ŋu azu kuxi na ame. Le go aɖewo me la, enana be ƒometɔwo megakpɔa vovo ɖe wo nɔewo ŋu o. Le kpɔɖeŋu me, ɖetugbui aɖe si xɔ ƒe 20 fa konyi be: “Fofonye meganyaa nu siwo me tom mele le agbe me o. Enɔa anyi ɖe asadzi nɔa e-mail ŋlɔm na amewo hafi nɔa dze ɖom kplim. Metea ŋu daa eƒe asitelefon la ɖi o. Anɔ eme be fofonye tsɔa ɖe le eme nam ya, gake ɣeɖewoɣi la ɖeko wòwɔna nam abe ɖe metsɔ ɖeke le eme nam o ene.”\nWoɖo numamenutsiƒewo ɖe dukɔ siwo nye China, South Korea, United Kingdom (Royaume-Uni) kple United States (États-Unis) me be woatsɔ akpe ɖe ame siwo mɔ̃ɖaŋunuwo mazamazã nyuie zu numame na ŋu. Le teƒe siawo la, wonana be ameawo mezãa internet alo mɔ̃ɖaŋunuwo o hena ŋkeke geɖewo. Le kpɔɖeŋu me, ɖekakpui aɖe si ŋkɔe nye Brett gblɔ be ɣeaɖeɣi va yi la, yenɔa internet-dzifefe aɖe ƒom gaƒoƒo 16 sɔŋ gbe sia gbe. Egblɔ be: “Ne mele internet-dzifefe sia ƒom la, ɖeko wònɔna abe gbekuie meno ene.” Kaka Brett nava yi numamenutsiƒe be woakpe ɖe ye ŋu la, dɔ ge le esi, megaléa be na eɖokui o, eye exɔlɔ̃wo hã ka le eŋu xoxo. Nu kae nàwɔ be nublanuinya sia nagadzɔ ɖe dziwò o?\nLÉ ŊKU ÐE ALE SI NÈZÃA MƆ̃ÐAŊUNUWOE ŊU. De ŋugble tso ŋusẽ si kpɔm mɔ̃ɖaŋunuwo zazã le ɖe wò agbe dzi la ŋu. Bia nya siwo gbɔna la ɖokuiwò:\nÐe metsia dzodzodzoe alo doa dziku gɔ̃ hã ne nyemekpɔ internet alo mɔ̃ɖaŋunuwo oa?\nNe meɖo game aɖe ɖi na internet alo mɔ̃ɖaŋunuwo zazã la, ɖe megbɔa gamea dzia?\nÐe menɔa nu siwo amewo ŋlɔna nam xlẽm kaka doa kpo alɔ̃dɔdɔa?\nÐe mɔ̃ɖaŋunuwo zazã wɔe be nyemegatea ŋu kpɔa vovo ɖe nye ƒomea ŋu oa? Ðe nye ƒomea alɔ̃ ɖe ale si maɖo nyabiase sia ŋui la dzia?\nNe mɔ̃ɖaŋunuwo zazã wɔe be mègakpɔa vovo ɖe “nu siwo le vevie wu” siwo dometɔ aɖewoe nye wò ƒomea kple agbanɔamedzi bubuwo ŋu o la, ehiã be nàtrɔ asi le nɔnɔmea ŋu fifia. (Filipitɔwo 1:10) Aleke nàwɔe?\nÐO ƔEYIƔI SI SƆ LA ÐE EZAZÃ ŊU. Ne wovu ɖe nu nyuitɔ kekeake gɔ̃ hã ŋu akpa la, etea ŋu gblẽa nu. Eya ta eɖanye dɔmenyawo alo modzakaɖeɖe tae nèzãa mɔ̃ɖaŋunuwo ɖo o, ehiã be nàɖo game ɖe wo zazã ŋu eye nàwɔ ɖe gamea dzi pɛpɛpɛ.\nAɖaŋuɖoɖo: Anyo be nàna wò ƒometɔ alo xɔlɔ̃ aɖe nakpe ɖe ŋuwò. Biblia gblɔ be: “Ne ame le eve la, enyo wu ame ɖeka, . . . Elabena ne wo dometɔ ɖeka dze anyi la, evelia afɔe ɖe tsitre.”—Nyagblɔla 4:9, 10.\nMègaɖe mɔ vivisese na wo zazã nawɔe be woava zu “numame” na wò o\nMɔ̃ɖaŋunu yeyewo wɔe be nyatakakawo ɖoɖo ɖa kple wo xɔxɔ va le bɔbɔe wu, gake ɖikeke mele eme o be wo mazamazã nyuie ƒe kuxia hã ayi edzi anɔ dzidzim ɖe edzi. Ke hã mègaɖe mɔ vivisese na wo zazã nawɔe be woava zu “numame” na wò o. Ne èwɔa wò “ɣeyiɣi ŋu dɔ le mɔ nyuitɔ nu” la, àƒo asa na mɔ̃ɖaŋunuwo mazamazã nyuie ƒe kuxia.—Efesotɔwo 5:16.\n^ mm. 5 “Mɔ̃ɖaŋunu” siwo míewɔnɛ le nyati sia me la lɔ elektrɔnikmɔ̃ siwo wozãna tsɔ xɔa nyatakaka alo ɖoa wo ɖa la ɖe eme. Wo dometɔ aɖewoe nye esiwo wozãna tsɔ ɖoa e-mail alo text message ɖe ame alo ƒoa ka na ame.\nÈsusui be enye amemabumabu be nàtso dzeɖoɖo me ahaxlẽ text message mahã? Alo ɖe wònye amemabumabu be nàŋe aɖaba aƒu text message dzi kple susu ko be nàyi dzeɖoɖoa dzia?\nƉoe Ɖe Amewo Ɖoe Ɖe Amewo Ðe Nèzãa Mɔ̃ɖaŋunuwo Nyuiea?


Chile Tsiɖɔɖɔ: Ðasefowo Na Kpekpeɖeŋu Amewo\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Kinyarwanda Korean Lithuanian Malagasy Norwegian Polish Portuguese Portuguese (Portugal) Romanian Russian Sepedi Serbian Serbian (Roman) Setswana Sinhala Slovak Slovenian Spanish Swahili Swedish Tagalog Turkish Ukrainian Xhosa Yoruba\nÐasefowo Na Kpekpeɖeŋu Ame Siwo Tsi Ðe Le Chile\nFiaɖuƒe Akpata si le Copiapó si me tsi kple ba yɔ fũu.\nSANTIAGO, Chile (Chili)—Tsi gã aɖe dza le March 25, 2015 dzi le Atacama-nutoa me le Chile ƒe dzigbe, eye wòna ba kple tsi xɔ nutoa me katã. Ƒe 80 sɔŋue nye esia womegakpɔ esia gbegbe teƒe kpɔ o. Tsiɖɔɖɔ sia gblẽ nu le ame 30,000 kple edzivɔwo ŋu, ena hã be ame 3,000 va tsi sitsoƒe siwo woɖo ɖi na nudzɔdzɔ kpatawo eye woka nya ta be ame 25 ya teti ƒe agbe tsi eme.\nYehowa Ðasefowo ƒe alɔdzedɔwɔƒe si le Chile ka nya ta be nu vevi mewɔ Ðasefo aɖeke o, eye wo dometɔ aɖeke hã meku o. Ke hã, Ðasefoawo ƒe aƒe adre dome gblẽ keŋkeŋ eye nu gblẽ le aƒe geɖewo hã ŋu. Tsiɖɔɖɔa gbã Fiaɖuƒe Akpata ɖeka keŋkeŋ eye wògblẽ nu le eve bubuwo hã ŋu.\nNu siwo dome gblẽ le Diego de Almagro, du si ŋu tsiɖɔɖɔa gblẽ nu le vevie.\nLe Copiapó, si nye du siwo me tsiɖɔɖɔa gblẽ nu le wu dometɔ ɖeka me la, Yehowa Ðasefowo ɖo kpekpeɖeŋunakɔmitiwo be woaxɔ nyatakakawo eye woadzra teƒeawo ɖo. Wodɔ alɔdzedɔwɔƒea teƒenɔla ɖeka hã ɖo ɖa be wòagblɔ Biblia me nyawo atsɔ afa akɔ na Ðasefo siwo le nutoa me ahade dzi ƒo na wo. Enumake Ðasefo siwo tso Antofagasta, Arica, Calama, Caldera, Iquique kple La Serena ɖo kpekpeɖeŋunanuwo ɖe woƒe haxɔsetɔ siwo hiã tu.\nÐasefoawo le kpekpeɖeŋunanuwo lɔm le Fiaɖuƒe Akpata aɖe me le Alto Hospicio be yewoatsɔ ayi na ame siwo ŋu tsiɖɔɖɔa gblẽ nu le.\nJason Reed, si nye Yehowa Ðasefowo ƒe nyanuɖela le Chile, gblɔ be: “Nu si dzɔ ɖe mía nɔviawo dzi te ɖe mía dzi ŋutɔ, eye míaƒe kpekpeɖeŋunakɔmitia sɔ gbe be yeana kpekpeɖeŋu le teƒeawo dzadzra ɖo kple xɔ yeyewo tutu ƒe dɔ si axɔ ɣeyiɣi didi la me. Míeɖoe hã be míafa akɔ na ame siwo katã ŋu tsiɖɔɖɔa gblẽ nu le ahade dzi ƒo na wo.”\nYehowa Ðasefowo Na Kpekpeɖeŋu Ame Siwo Tsi Ðe Le Angola\nÐasefowo Tsɔ Ʋu kple Yameʋu Lɔ Kpekpeɖeŋunanuwo Yi Na Ame Siwo Ŋu Tsiɖɔɖɔ Gblẽ Nu Le Le Mozambique


Yesu Fia Nu Esime Wozɔ Mɔ Yina Yerusalem | Yesu Ƒe Agbemeŋutinya\nEfia Nu Esime Wozɔ Mɔ Yina Yerusalem\nMATEO 8:19-22 LUKA 9:51-62 YOHANES 7:2-10\nYESU NƆVIŊUTSUWO MEXƆ EDZI SE O\nALEKE GBEGBEE FIAÐUƑEA ƑE DƆWO LE VEVIE?\nƔeyiɣi aɖee nye esia Yesu le subɔsubɔdɔa wɔm le Galilea koŋ, afi si amewo xɔ nyaa le nyuie wu Yudea. Tsɔ kpe ɖe eŋu la, esime wònɔ Yerusalem eye wòda gbe le ŋutsu aɖe ŋu le Sabat ŋkekea dzi la, “Yudatɔwo gadi vevie wu be yewoawui.”—Yohanes 5:18; 7:1.\nƑe 32 K.Ŋ. ƒe kele mee, eye Agbadɔŋkekenyuia ɖuɣi gogo. Azã sia ɖuɖu xɔa ŋkeke adre, eye ŋkeke enyilia nyea takpegbe tɔxɛ. Woɖua azã sia le agbledeɣia ƒe nuwuwu, eye wònyea aseyetsotso gã kple akpedada ƒe ɣeyiɣi.\nYesu dadavi siwo nye Yakobo, Simon, Yosef kple Yuda gblɔ nɛ be: “Dzo le afi sia nàyi Yudea.” Yerusalem ye nye dukɔa ƒe tadeaguƒe vevitɔ. Ne azã etɔ̃ siwo woɖuna ƒe sia ƒe la ɖo edzi la, amewo sɔa gbɔ ɖe dugã la me. Yesu nɔviawo gblɔ nɛ be: “Ame si di be amewo nanya ye la, mewɔa nu le bebeme o. Ne èwɔa nu siawo la, ekema ɖe ɖokuiwò fia xexea.”—Yohanes 7:3, 4.\nLe nyateƒe me la, nɔviaŋutsu ene siawo “mexɔ edzi se” be eyae nye Mesia la o. Ke hã, wodi be Yesu nawɔ nukudɔ aɖewo be ame siwo va azãa ɖuƒe la nakpɔ. Esi Yesu nya afɔku si le afi ma yiyi me ta la, egblɔ na wo be: “Susu aɖeke meli si ta xexea alé fu mi ɖo o, ke eléa fu nye ya, elabena meɖia ɖase le eŋu be eƒe dɔwɔwɔwo vɔ̃ɖi. Miawo miyi ŋkekenyuia ɖuƒe; nye ya nyemele ŋkekenyui sia ɖuƒe yi ge fifia o, elabena nye ɣeyiɣi mede haɖe o.”—Yohanes 7:5-8.\nYesu nɔviŋutsuwo zɔ mɔa kple ame hahooawo, eye le ŋkeke aɖewo megbe la, eya kple eƒe nusrɔ̃lawo hã zɔ mɔa le adzame be amewo nagakpɔ yewo o. Wozɔ mɔ si to Samaria, si le tẽe wu la, ke menye mɔ si ame geɖe tona si te ɖe Yordan-tɔsisia ŋu la o. Yesu kple eƒe nusrɔ̃lawo ahiã na dzeƒe le Samaria, eya ta edɔ amewo ɖo ɖe eŋgɔ be woaɖadi dzeƒe ada ɖi. Kɔƒe aɖe me tɔwo gbe be yewomaxɔ wo alo awɔ amedzro na wo o, elabena Yesu ɖo ta Yerusalem hena Yudatɔwo ƒe azãa ɖuɖu. Yakobo kple Yohanes gblɔ kple dziku be: “Aƒetɔ, èlɔ̃ be míana dzo nage tso dziƒo ava tsrɔ̃ woa?” (Luka 9:54) Yesu ka mo na wo ɖe nya ma gbɔgblɔ ta, eye woyi mɔzɔzɔa dzi.\nEsi wole mɔa dzi la, agbalẽfiala aɖe gblɔ na Yesu be: “Nufiala, madze yowòme ayi afi sia afi si nàyi.” Yesu gblɔ nɛ be: “Do le abeiwo si, eye atɔ le dziƒoxewo si, ke teƒe aɖeke mele Amegbetɔvi la ya si wòaziɔ ta ɖo o.” (Mateo 8:19, 20) Yesu nɔ gbɔgblɔm na agbalẽfialaa be ato nɔnɔme sesẽwo me ne eva zu ye yomedzela. Eye edze abe dada le agbalẽfiala la me akpa be wòalɔ̃ anɔ agbe ma tɔgbi. Eya ta míate ŋu abia mía ɖokuiwo be, ‘Nu ka gbegbee malɔ̃ faa atsɔ asa vɔe ɖe Yesu yome dzedze ta?’\nYesu gblɔ na ame bubu be: “Dze yonyeme.” Amea ɖo eŋu be: “Aƒetɔ, ɖe mɔ nam mayi aɖaɖi fofonye gbɔ.” Esi Yesu nya nɔnɔme si me amea le ta la, egblɔ be: “Na ame kukuwo naɖi woƒe ame kukuwo, ke wò la, yi nàɖe gbeƒã Mawu Fiaɖuƒe la.” (Luka 9:59, 60) Edze ƒãa be fofoa meku haɖe o. Anɔ eme be ne ɖe fofoa ku la, via manɔ afi sia anɔ nu ƒom kple Yesu o. Ŋutsu sia menɔ didim be yeatsɔ Mawu Fiaɖuƒea aɖo nɔƒe gbãtɔ le yeƒe agbe me o.\nEsi woganɔ mɔa dzi yina Yerusalem la, ame bubu gblɔ na Yesu be: “Aƒetɔ, madze yowòme; gake na mayi aɖaklã nye aƒemetɔwo gbã.” Yesu ɖo eŋu nɛ be: “Ame si tsɔ eƒe asi ɖo kodzi dzi, eye wògale nu siwo le megbe kpɔm la, medze na Mawu Fiaɖuƒe la o.”—Luka 9:61, 62.\nEle be ame siwo di be yewoanye Yesu ƒe nusrɔ̃la vavãwo la nana Fiaɖuƒea ƒe dɔwo nanye nu vevitɔ na wo. Ne agbledela mele ŋgɔ kpɔm tẽe o la, fli si nu wòle anyigba dzobom ɖo la aglɔ̃. Ne eɖe asi le kodzia ŋu hele megbe kpɔm la, dɔa matsɔ afɔ o. Nenema kee ame sia ame si le megbe kpɔm be yeakpɔ nu siwo le nuɖoanyi xoxo sia me la ate ŋu akli nu ahatra le mɔ si ɖo ta agbe mavɔ me la dzi.\nAleke Yesu nɔviŋutsu eneawo bu eyamae?\nNu ka tae Samariatɔwo mexɔ Yesu o, eye nu kae Yakobo kple Yohanes di be yewoawɔ?\nDze kae Yesu ɖo kple ame etɔ̃ aɖewo le mɔa dzi, eye nu ka dzie wònɔ gbe tem ɖo ku ɖe Mawu subɔsubɔ ŋu?\nEsi Biblia meƒo nu tso Yesu ƒe srɔ̃ɖeɖe ŋu tẽe o ɖe, aleke míawɔ anya ne eɖe srɔ̃ kpɔ loo alo meɖe srɔ̃ kpɔ o?


Ke ena amenuveve geɖe wu. Eyaŋuti wogblɔ bena: „Mawu tsia tre ɖe dadalawo ŋuti; ke evea ɖokuibɔbɔlawo nu.“ Eyaŋuti mibɔbɔ mia ɖokui ɖe Mawu te; ke mitsi tre ɖe Abosam ŋu, eye wòasi le mia gbɔ. Mite ɖe Mawu ŋu, eye wòate ɖe mia ŋu. Miklɔ miaƒe asiwo, mi nuvɔ̃wɔlawo, eye miwɔ miaƒe dziwo kɔkɔe, mi dzimevesusulawo! Midze si miaƒe nublanuitɔnyenye, eye mifa konyi, eye mifa avi; mina miaƒe nukoko natrɔ zu konyifafa, eye miaƒe dzidzɔ natrɔ zu modedeto. Mibɔbɔ mia ɖokui ɖe anyi le Aƒetɔ la ŋku me, eye wòakɔ mi ɖe dzi.\n2 Kronika ೭:೧೪\n Amenuveve kple nyateƒe megate ɖa le ŋuwò o; tsɔ wo de kɔ, ŋlɔ wo ɖe wò dzi ƒe kpe dzi; ekema amenuveve kple gɔmesese nyui asu asiwo le Mawu kple amegbetɔwo ŋku me.\nBometsila ƒe mɔ dzɔna le eya ŋutɔ ŋku me; ke nunyala doa to aɖaŋuɖoɖo.\nYehowa-vɔvɔ̃ enye amehehe, si kplɔa ame dea nunya me; ɖokuibɔbɔ nye xoxo na bubu.\nEnaa hiãtɔwo zɔa dzɔdzɔenyenye me, eye wòfiaa eƒe mɔ hiãtɔwo.\nElabena Yehowa ƒe dukɔ ƒe nu nyo eŋu, etsɔa xɔname ɖoa atsyɔ̃ na hiãtɔwo.\n2 Korintotɔwo 12:9-10\n Eye wògblɔ nam bena: Nye amenuveve so gbɔ na wò; elabena nye ŋusẽ zu blibo le gbɔdzɔgbɔdzɔ me. Eyata mele lalam wu bena, maƒo adegbe le nye gbɔdzɔgbɔdzɔ ŋuti boŋ, bene Kristo ƒe ŋusẽ nana dzinye. Eyata mekpɔa ŋudzedze nyui le gbɔdzɔgbɔdzɔwo me, le ŋutasesẽwo me, le hiãkamewo me, le yometitiwo me, le xaxawo me le Kristo ŋuti; elabena ne megbɔdzɔ la, ekema mesẽa ŋu.\n migawɔ naneke le dzrewɔwɔ alo bubu dzodzro ta o, ke boŋ mia dome amesiame natso ɖokuibɔbɔ abu nɔvia gã wu ye ŋutɔ ɖokui; amesiame nagakpɔ nusi nye ye ŋutɔ to dzi o, ke boŋ nekpɔ nusi nye ame bubu to la hã dzi!\n Eye womegayɔ mi be kplɔlawo o; elabena ame ɖekae nye miaƒe kplɔla, eyae nye Kristo. Ke amesi nye gãtɔ le mia dome la, nanye miaƒe subɔla. Eye amesi ke lado eɖokui ɖe dzi la, woabɔbɔe ɖe anyi, eye amesi ke labɔbɔ eɖokui ɖe anyi la, woadoe ɖe dzi.\n Gake mienya nusi ava dzɔ etsɔ o; elabena nukae nye miaƒe agbe mahã? Elabena dzudzɔ, si dzena ɣeyiɣi kpuia ɖe, eye emegbe la megadzena o la, ke míenye. Le esia teƒe la ele na mi be, miagblɔ bena: Ne Aƒetɔ lɔ̃ la, míanɔ agbe, eye míawo esi kple esi. Ke azɔ la miekana ɖe nu ŋu le miaƒe adegbe ƒuƒlu ƒoƒo me. Kakaɖenuŋu sia katã la vɔ̃ wònye.


GBE BUBU Amharic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Mizo Moore Myanmar Ossetian Persian Polish Portuguese Quechua (Bolivia) Romanian Sepedi Setswana Silozi Slovak Slovenian Swahili Tsonga Turkish Ukrainian Urdu\nNU KA koŋ ŋue Yesu ɖe gbeƒã tsoe? Le Yesu ŋutɔ ƒe nya nu la, Mawu Fiaɖuƒea ye. (Luka 4:43) Kakaɖedzitɔe la, ame siwo se eƒe nyawo la kpɔe be, eƒo nu tso Fiaɖuƒe ma ŋu enuenu. Ðe esia na wotɔtɔa? Ðe wobiae be, nu kae Fiaɖuƒe sia nye hã? Ao. Biabia siawo tɔgbi aɖeke medze le Nya Nyui Gbalẽawo me o. Ekema ɖe wòfia be, ame mawo nya nu tso Mawu Fiaɖuƒea ŋu nyuiea?\nNya lae nye be, Ŋɔŋlɔ siwo li tso blema, siwo Yudatɔwo buna nu kɔkɔewo la, ƒo nu tso Fiaɖuƒe ma ŋu, eye wozã nyagbɔgblɔ siwo me kɔ kple nu siwo ŋu kakaɖedzi le tsɔ ɖe nu si wònye kple nu si wòava wɔ la me. Míawo ya míate ŋu asrɔ̃ nu geɖe wu tso Fiaɖuƒea ŋu egbea le mɔ ma ke nu—to Biblia dzi. Mina míadzro nyateƒenya adre aɖewo, siwo Biblia gblɔ tso Fiaɖuƒea ŋu la, me azɔ. Wo dometɔ etɔ̃ gbãtɔwo nɔ nyanya na Yudatɔ siwo nɔ anyi le Yesu ƒe ŋkekea me kple esiwo nɔ anyi do ŋgɔ nɛ siaa. Kristo alo eƒe apostoloawo ye ɖe etɔ̃ siwo kplɔe ɖo la fia le ƒe alafa gbãtɔ me. Mamlɛtɔ va dze le míaƒe ɣeyiɣi sia me.\n1. Mawu Fiaɖuƒea nye dziɖuɖu ŋutɔŋutɔ, si anɔ anyi tegbee. Biblia me nyagblɔɖi gbãtɔ ɖee fia be, Mawu adɔ ɖela aɖe ɖa, be wòava ɖe nuteƒewɔlawo. Ame sia, si woyɔ be ‘dzidzimevi’ la, aɖɔ nu siwo katã Adam, Xawa, kple Satana ƒe aglãdzedzea gblẽ le amegbetɔƒomea ŋu la ɖo. (1 Mose 3:15) Ɣeyiɣi didi aɖe megbe la, wogblɔ nya dodzidzɔname aɖe na fia wɔnuteƒe David tso ‘dzidzimevi,’ alo Mesia, la ŋu. Wogblɔ nɛ be dzidzimevia anye Fiaɖuƒea aɖe ƒe fia. Eƒe dziɖuɖu ato vovo na bubuawo katã. Anɔ anyi tegbee.—2 Samuel 7:12-14.\n2. Mawu Fiaɖuƒe la aɖe amegbetɔwo ƒe dziɖuɖuwo katã ɖa. Woɖe xexemeŋusẽ siwo ava ɖe wo nɔewo yome, va se ɖe míaƒe ɣeyiɣia me la, fia nyagblɔɖila Daniel le ŋutega aɖe me. Nya siwo wogblɔ le ŋutega ma ƒe nuwuwu ye nye esi: ‘Le amegbetɔwo ƒe fia mamlɛtɔ mawo ŋɔli la, dziƒo ƒe Mawu la aɖo fiaɖuƒe aɖe anyi, si matsrɔ̃ gbeɖegbeɖe o, eye eƒe fiaɖuƒe mayi ɖe dukɔ bubu aɖeke si me o; agbã fiaɖuƒe mawo katã, eye wòagblẽ wo, ke eya ŋutɔ anɔ anyi tegbee.’ Eya ta woaɖe xexe sia me fiaɖuƒewo alo dziɖuɖuwo katã ɖa—eye woƒe aʋawɔwɔwo, ameteteɖeanyi kple nu gbegblẽ wɔwɔwo katã hã nu ayi. Daniel ƒe nyagblɔɖia ɖee fia be, eteƒe madidi o la, Mawu Fiaɖuƒea aɖu anyigba bliboa dzi. (Daniel 2:44, 45) Enye nu ŋutɔŋutɔ, eye eya ɖeɖe koe anye dziɖuɖu si anɔ anyigba la dzi ɖum ɖaa. *\n3. Mawu Fiaɖuƒea atsi aʋawɔwɔwo, dɔléle, dɔwuame, kple ku kura gɔ̃ hã nu. Biblia me nyagblɔɖi lédzinamewo ɖe nu si Mawu Fiaɖuƒea awɔ le anyigba dzi afi sia la fia. Dziɖuɖu ma awɔ nu si amegbetɔwo ƒe dziɖuɖu alo habɔbɔ aɖeke mete ŋu wɔ kpɔ alo ate ŋu awɔ gbeɖe o. Wò ya bu eŋu kpɔ—woagblẽ aʋawɔnuwo dome tegbee! ‘Etsia aʋawɔwɔwo nu va se ɖe anyigba ƒe mlɔenu ke.’ (Psalmo 46:10) Ðɔkta alo dɔyɔƒe aɖeke magahiã o, eye dɔléle aɖeke maganɔ anyi o. “Duametɔ aɖeke magblɔ be, yele dɔ lém o.” (Yesaya 33:24) Dɔwuame, nuɖuɖu ƒe veve, nuɖuɖu nyui makpɔmakpɔ maganɔ anyi o, eye ame aɖeke magaku le dɔwuame ta o. “Bli ado kpekpekpe le anyigba dzi kple towo tame.” (Psalmo 72:16) Kunuwɔwɔ, ŋudɔdɔ, ameɖibɔwo, ame kuku dzraɖoƒewo, alo nuxaxa si nu siawo hena vanɛ la maganɔ anyi o. Woaɖe ku, si nye futɔ makpɔnublanui la, ɖa mlɔeba. Mawu “ami ku saɖagatsi tegbee, eye Aƒetɔ Yehowa atutu aɖatsi ɖa le ŋkuwo katã me.”—Yesaya 25:8.\n4. Fia si Mawu ŋutɔ tia ye aɖu Fiaɖuƒe ma dzi. Menye Mesia la ŋutɔe ɖo eɖokui fiae o, eye menye amegbetɔ madeblibowoe tiae hã o. Yehowa Mawu ŋutɔe tiae. Eƒe dzesideŋkɔ Mesia alo Kristo ŋutɔ hã ɖo kpe esia dzi. Nya eveawo siaa gɔmee nye “Amesiamina.” Eya ta Yehowae si ami na Fia sia, alo tiae, hetsɔe ɖo ɖoƒe tɔxɛ ma. Mawu gblɔ le eŋu be: “Kpɔ ɖa, nye dɔla enye si, malée ɖe te, nye ame tiatia, si ƒe nu nyo ŋunye! Meda nye gbɔgbɔ ɖe edzi, ne wòahe nye ɖoɖowo ayi na dukɔwo.” (Yesaya 42:1; Mateo 12:17, 18) Ðe ame aɖe nya Dziɖula si ƒomevi míehiã la nyuie wu mía Wɔlaa?\n5. Mawu Fiaɖuƒea ƒe Dziɖula la ɖee fia le amegbetɔwo katã ŋkume be yedze. Yesu si tso Nazaret la ɖee fia be, yee nye Mesia si ŋugbe wodo la. Wodzii le ƒome si me Mawu ɖo be woadzi Mesia le la me. (1 Mose 22:18; 1 Kronika 17:11; Mateo 1:1) Esime Yesu nɔ anyigba dzi la, ena nyagblɔɖi geɖe siwo woŋlɔ ɖi le Mesia la ŋu ƒe alafa geɖe do ŋgɔ la, va eme. Kpeɖodziwo tso dziƒo hã ɖee fia be, eyae nye Mesia la. Le mɔ ka nu? Mawu ƒo nu tso dziƒo gblɔ be ye ŋutɔ ye Vie; mawudɔlawo gblɔ be Yesue nye Mesia si ŋugbe wodo, eye Yesu wɔ nukunuwo hã—ewɔ wo le ame alafa alo akpe geɖe kura gɔ̃ hã ŋkume—si ɖee fia kɔtɛ be, Mawu gbɔe eƒe ŋusẽa tso. * Esi Yesu nɔ anyigba dzi la, eɖe Dziɖula si ƒomevi wòanye la fia enuenu. Menye ɖeko ŋusẽ nɔ esi wòkpe ɖe amewo ŋu o, ke edi vevie hã be yeakpe ɖe wo ŋu. (Mateo 8:1-3) Menye ɖokuitɔdila o, esea veve ɖe ame nu, dzi nɔ eƒo, eye wòbɔbɔ eɖokui hã. Eƒe agbemeŋutinya le Biblia me be amewo katã naxlẽ.\n6. Ame 144,000 aɖu fia kpe ɖe Kristo ŋu le Mawu Fiaɖuƒea me. Yesu gblɔ be ame bubuwo, siwo dome yeƒe apostolowo le la, aɖu fia le dziƒo kpe ɖe ye ŋu. Eyɔ ƒuƒoƒo sia be, “Alẽha sue.” (Luka 12:32) Emegbe wogblɔ na apostolo Yohanes be alẽha sue ma me tɔwo le ame 144,000. Woawɔ dɔ aɖe si me dzidzɔ le le dziƒo, si nye be, woanye fiawo kple nunɔlawo kpe ɖe Kristo ŋu.—Nyaɖeɖefia 5:9, 10; 14:1, 3.\n7. Mawu Fiaɖuƒe la le dzi ɖum le dziƒo fifi laa, eye wòle klalo be yeaɖu anyigba bliboa hã dzi. Nyateƒenya mamlɛtɔ sia nye Fiaɖuƒea ŋuti nya siwo doa dzidzɔ na ame wu la dometɔ ɖeka. Biblia ɖo kpe edzi kɔtɛ be, woɖo Yesu Fiae le dziƒo. Ele dzi ɖum le afi ma fifia, le míaƒe ɣeyiɣi sia me, eye eteƒe madidi o, eƒe dziɖuɖua axɔ anyigba la katã dzi, eye wòana nu nyui siwo ŋu nya wogblɔ ɖi, siwo ŋu míeƒo nu tsoe va yi la, nava eme. Gake aleke míawɔ aka ɖe edzi be, Mawu Fiaɖuƒea le dzi ɖum fifia? Eye ɣekaɣie wòate anyigba dzi ɖuɖu?\n^ mm. 5 Nyagblɔɖi siawo tɔgbi ɖee fia be, Mawu Fiaɖuƒea menye nu si le ame ƒe dzi me, abe ale si wofia ame geɖewoe ene o. Kpɔ nyati si nye, “Exlẽlawo Bia Be . . . ” le axa 13 lia.\n^ mm. 8 Le kpɔɖeŋu me, xlẽ Mateo 3:17; Luka 2:10-14; Yohanes 6:5-14.


Ale Si Nàkpɔ Ƒomekuxiwo Gbɔe\nNYATI SI LE AKPAA DZI Dzimaɖitsitsi Le Afi Sia Afi!\nNYATI SI LE AKPAA DZI Dzimaɖitsitsi Le Gakuxiwo Ta\nNYATI SI LE AKPAA DZI Dzimaɖitsitsi Le Ƒomea Ta\nNYATI SI LE AKPAA DZI Dzimaɖitsitsi Le Afɔkuwo Ta\nGBE BUBU Acholi Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bengali Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Cibemba Cinyanja Croatian Czech Dangme Danish Dutch Efik Estonian Eŋlisi Eʋegbe Fijian Finnish Franse Ga Garifuna Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hmong (Ɣi) Hungarian Iban Igbo Iloko Indonesian Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Maya Mazatec (Huautla) Mongolian Moore Myanmar Nahuatl (Huasteca) Ndebele (Zimbabwe) Ngabere Norwegian Nyaneka Nzema Oromo Ossetian Otetela Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quichua (Imbabura) Romanian Runyankore Russian Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Vietnamese Waray-Waray Wayuunaiki Xhosa Yoruba Zande Zapotec (Isthmus) Zulu\nNYATI SI LE AKPAA DZI | DZIMAÐITSITSI—ALE SI NÀWƆ AÐU EDZI\nDzimaɖitsitsi Le Ƒomea Ta\nJanet gblɔ be: “Le fofonye ƒe ku megbe kpuie la, srɔ̃nye gblɔ nam be yele nyɔnu bubu aɖe kpɔm le gbɔ me. Esia megbe kpuie la, megagblɔ nya aɖeke na mí hafi fɔ eƒe awuwo katã hegblẽ nye kple mía vi eveawo ɖi dzo o.” Janet di dɔ le wɔwɔm, gake fetua mesɔ gbɔ be wòatsɔ akpɔ eƒe ƒomea dzi nyuie o. Eye menye gakuxiwo koe dze ŋgɔe o; kuxi bubuwo hã li. Egblɔ be: “Agbanɔamedzi yeye siwo katã gbɔ wòle be nye ɖeka makpɔ fifia la wɔe be metsi dzimaɖi ʋuu nu te ŋunye. Ne nyemete ŋu kpɔ vinyewo ƒe nuhiahiãwo gbɔ na wo abe ale si dzila bubuwo le ewɔm ene o la, etena ɖe dzinye. Eye fifia gɔ̃ hã la, metsia dzi ɖe ale si amewo bua nye kple vinyewoe la ŋu. Ðe wosusuna be nyemewɔ nu sia nu si wòle be mawɔ atsɔ akpɔ nye srɔ̃ɖeɖea tae oa?”\nGbedodoɖa kpena ɖe Janet ŋu wòɖua eƒe seselelãmewo dzi eye wònana xɔlɔ̃wɔwɔ si le woa kple Mawu dome gasẽna ɖe edzi. Egblɔ be: “Ne zã do eye ɖoɖoe zi toŋtoŋ la, ɣemaɣie metsia dzimaɖi wu. Gbedodoɖa kple Biblia xexlẽ kpena ɖe ŋunye medɔa alɔ̃. Mawunyakpukpui si léa dzi nam wue nye Filipitɔwo 4:6, 7, si gblɔ be: ‘Migatsi dzimaɖi le naneke ŋuti o, ke boŋ le nu sia nu me la, mito gbedodoɖa kple kokoƒoƒo kpakple akpedada dzi miana Mawu nanya miaƒe dzimedidiwo; eye Mawu ƒe ŋutifafa, si ƒo gɔmesesewo katã ta la, adzɔ miaƒe dziwo kple miaƒe tamesusuwo ŋu to Kristo Yesu dzi.’ Menɔa gbedodoɖa dzi zã sia zã, eye Yehowa ƒe ŋutifafa na nye dzi dze eme.”\nKakaɖedzinya siwo Yesu gblɔ tso gbedodoɖa ŋu le eƒe Todzimawunyaa me la ɖea vi na ame siwo katã le dzimaɖi tsim. Egblɔ be: “Mia Fofo la nya nu siwo le mia hiãm hafi mieva bianɛ gɔ̃ hã.” (Mateo 6:8) Eye ele be míabiae hã. Gbedodoɖae nye mɔ vevitɔ si dzi míato ‘ate ɖe Mawu ŋu.’ Viɖe kae ado tso esia wɔwɔ me? Esia awɔe be ‘Mawu ate ɖe mia ŋu.’—Yakobo 4:8.\nƐ̃, menye ɖeko gbedodoɖa nana míekpɔa akɔfafa le míaƒe dzimaɖitsitsiwo me ko evɔ o, ke eɖea vi geɖe wu ema. Enana Yehowa, “Gbedodoɖasela” la, ɖea afɔ hekpena ɖe ame siwo katã dinɛ le xɔse me la ŋu. (Psalmo 65:2) Esia tae Yesu fia eyomedzelawo be “woanɔ gbe dom ɖa ɣesiaɣi, eye womagana ta o.” (Luka 18:1) Ele be míayi edzi anɔ Mawu ƒe mɔfiafia kple eƒe kpekpeɖeŋu biam eye míaka ɖe edzi be aɖo míaƒe xɔse teƒe na mí godoo. Mele be míake ɖi gbeɖe ahasusui be medi be yeakpe ɖe mía ŋu o loo alo be mate ŋu akpe ɖe mía ŋu o. Ne míenɔa “gbedodoɖa dzi ɣeawokatãɣi” alea la, eɖenɛ fiana be xɔse vavã le mía si.—1 Tesalonikatɔwo 5:17.\nNU SI KOŊ WÒFIA BE XƆSE NANƆ AME SI\nGake nu ka tututue nye xɔse? Xɔse fia be ‘woava nya’ Mawu be enye ame ŋutɔŋutɔ. (Yohanes 17:3) Gake hafi míaxɔ Mawu dzi ase la, afɔ gbãtɔ si wòle be míaɖe ye nye be míato Biblia-xexlẽ dzi anya eƒe susuwo. Míenyae be eƒe ŋku le mía dometɔ ɖe sia ɖe ŋu eye wòdina be yeakpe ɖe mía ŋu. Ke hã xɔse vavãtɔ bia nu geɖe wu nusɔsrɔ̃ tso Mawu ŋu. Efia hã be Mawu nava nɔ na mí abe xɔlɔ̃ si ŋu míedea bubui vevie la ene. Abe ale si ko wònye nyateƒe le amegbetɔwo gome ene la, míate ŋu adze xɔlɔ̃ Mawu gbe ɖeka kple eƒe zãdodo o. Ne míeyi edzi le nu srɔ̃m tso eŋu ‘hewɔa nu siwo dzea eŋu,’ eye míekpɔe be ele kpekpem ɖe mía ŋu la, míaƒe xɔse anɔ “sesẽm ɖe edzi.” (2 Korintotɔwo 10:15; Yohanes 8:29) Xɔse ma ƒomevie kpe ɖe Janet ŋu wòɖu eƒe dzimaɖitsitsiwo dzi.\nJanet gblɔ be: “Nu si koŋ kpe ɖe ŋunye ŋusẽ ɖo nye xɔse ŋue nye dzesidede Yehowa ƒe asi le afɔ ɖe sia ɖe si meɖena me. Amewo wɔa nu madzɔmadzɔ ɖe mía ŋu zi geɖe eye ewɔna na mí be míate ŋu ado dzi o. Gake ne míedo gbe ɖa tso eŋu na Yehowa vevie la, ekpena ɖe mía ŋu ɣesiaɣi míedona le eme le mɔ si mate ŋu ava susu me nam gbeɖe o la nu. Ɣesiaɣi si meda akpe nɛ la, meɖoa ŋku nu siwo gbegbe wòwɔ nam la dzi. Ekpena ɖe mía ŋu ɣesiaɣi le ɣeyiɣi nyuitɔ dzi, eye zi geɖe la, le gaƒoƒo si tututu dzi míehiãe dzi. Eye ena medze xɔlɔ̃ vavã siwo nye nyateƒe Kristotɔ ŋutsuwo kple nyɔnuwo siaa. Wokpɔa ɣeyiɣi ɖe mía ŋu ɣesiaɣi eye wonye ame ɖɔʋu siwo ƒe kpɔɖeŋu vinyewo ate ŋu asrɔ̃.” *\n“Meva se nu si tae Yehowa gblɔ le Malaki 2:16 be: ‘Melé fu srɔ̃gbegbe’ ɖo la gɔme. Srɔ̃tɔ maɖifɔ la bua srɔ̃gbegbe be enye nuteƒemawɔmawɔ vɔ̃ɖi. Ƒe geɖee enye esi va yi tso esime srɔ̃nye gblẽm ɖi, ke hã metsia akogo ɣeaɖewoɣi, eye mesena le ɖokuinye me be asixɔxɔ aɖeke mele ŋunye o. Ne nu te ɖe dzinye alea la, medzea agbagba wɔa nane tsɔ kpena ɖe ame aɖe ŋu, eye zi geɖe la, esia kpena ɖe nye hã ŋunye.” Esi Janet dzea agbagba wɔna ɖe Biblia ƒe mɔfiafiawo dzi be yeagaɖe ye ɖokui ɖe aga o ta la, esia kpena ɖe eŋu be megatsia dzimaɖi fũu o. *—Lododowo 18:1.\nMawu nye ‘tsyɔ̃eviwo fofo kple ahosiwo takpɔla.’—Psalm 68:5\nJanet gblɔ be: “Nu si faa akɔ nam wue nye nyanya be Mawu nye ‘tsyɔ̃eviwo fofo kple ahosiwo takpɔla.’ Magblẽ mí ɖi gbeɖe abe ale si srɔ̃nye gblẽ mí ɖi ene o.” (Psalmo 68:5) Janet nyae be Mawu metsɔa “nu vɔ̃ɖiwo” tea mí kpɔna o. Ke boŋ ɖe wònaa nunya “amewo katã faa” hekpe ɖe “ŋusẽ si gbɔ dzɔdzɔmetɔ ŋu” la ŋu be woakpe ɖe mía ŋu míaɖu míaƒe dzimaɖitsitsiwo dzi.—Yakobo 1:5, 13; 2 Korintotɔwo 4:7.\nKe ne míele dzimaɖi tsim le esi míaƒe agbe ɖo afɔku me ta ya ɖe?\n^ mm. 9 Kpɔ 1 Korintotɔwo 10:13; Hebritɔwo 4:16.\n^ mm. 10 Kpɔ nyati siwo ƒe tanya vevitɔe nye “Èle Ta Kpɔm Na Wò Agbea?,” si dze le July 2015 ƒe Nyɔ! me, be nàkpɔ aɖaŋuɖoɖo bubuwo ku ɖe ale si nàwɔ aɖu dzimaɖitsitsi dzii la ŋu. Àkpɔe le Internet hã dzi le www.jw.org/ee.